url: =Ka piansaksa nate it in kakeem hi ~ Hau Thang :: ZOMI DAILY\nposted on 6 October 2014 at 7:27 pm Lomkholna: Biakna, Hauthang, News\nPasian Kammal 20:3 Ka piansaksa nate it in kakeem hi ~ Hau Thang\nThupatna: Nasep na gimlua hiam? Gam vai Minam vai in na lungsim a kinok lua kha hiam? Khatvei hun thak la kik in Vanglian Pasian hoihna lung ngai kik dih ni. Na ih mu thei tuam ding hi. Na tawl nate dam tuam ding hi. Hih leitung in tawm vei kumza khat nungta lo ding mihing kitam zaw te lung gim kiguat na gam no khat hi cih ngaih sut sa in koih in la nang le kei hong bawlpa Pasian hoihna natung ah bangteng om hiam? cih lungsim khing dide in ngaisung phot in. Pasian hoihna na Kha siangtho in hong lawn khak ciang Pasian hoihna na tung ah hong kilang ding ahihi.\nAmanpha Pasian bawl nate tuamtuam te:\nMihing te in nisim i nuntakna ah’ nisim hunsim in thupiang alamdang tampi aom den hi. Ahizong in Pasian bawlna te a lamdang ahih zawkna ki ngaihsun kha ngeilo hi. Leitung mihing khempeuh Pasian hong bawl hong piansak ahih lam kithei hi napi haangin Pasian tungah Lungdam koh ding hunpiak ding haksa mahmah kisa hi.\n1. Izat ding leitangh:\nPasian bawl sa nate i et ciang in man neilo leikul loh nisim kizang hi. Mihing te in leitang tung leh mun le gam kituh in kithat kilai kido thei hang a, mun neu nono tampi pi in ilei izuak hi. Ahih hang Pasian in leitang abawl pa hi a, Mihing te tung ah bawlna tha man hong la hetlo in hong teeng sak hongzang sak hihiat Pasian i nei hi.\n2. Idawn ding Tui\nNisim in idawn ding tui te kilei in sum tampipi kipia hita mah leh Tui bawl siam thei pa in Tuibawl man mihing te tungah hong la hetlo in Mihing te in i deih bangbang in tui kizang hi. Tui thawl khat in $ peek khat man hi leh Vantung pan in hong paina mel kitheilo meiilum sungpan hong luangkhia Vantui te in Ei te ci’insa anno ankung te ading leh nungta te ading in manpiak kul loh in Pasian in hong huh hi. Pasian hongbawl sa mite ihihi. Tua man in hong keem hi. Pasian Minthang ta hen!\nNisim in nazat khuavak te mannei lobang nasak leh Khua hongzin kikteh aman neihna meivak akulna leh Khuavak aman phatna te sum tawh leikul zah dong in innsung ah kikhua sa hi. Mikhat in zansung meizat pen Kha cin teh sum tampi tung thei hi na pin’ Leitung ah Mihing tampi hizahta in khuava zang in alum ngah theihna ding nitaangtha Pasian in aman ngenlo in hong piak tuni ciangciang Hih khuavak ahang in Pasian tungah lungdam ako mi kitawm mahmah hi.\nHih leitung ah mihing te:\nHih leitungah mihing te ahih leh kithat kido, ki-el, kiphunsan, kihua ki mudah, Ki lang bawl, ki ensan Ki simmawh atha hat zawzaw in sim mawhna tawh kidim na mun tam pi aom ahihi. Hite in Abawl Pasian phawk im hileh kimuhdah na ding kithah kido nading ki huatna ding in Pasian hongpiak khong Leitangh, Huih siang tho, Khuavaak leh Tui te alamdangtak in kisia in Huih te gusuak in Tuite gusuak in, Khuavak te abei sak theihna Khuamial pi sung ki om kha in Tuihual khang in Mualpi nasiatak in kitamm khamh in Meimual kitamm hen la huih pite khauh tak in anung hun ciang in Pasian hoih mikhempeuh in thei pan zel uh hi.\nMore: Pau Cin Hau Biakna (Laipian hong piankhiatna)\nAhizong in hidan Leiipi, Tuipi, Huihpi te tawntung in Pasian in piangsak lo in azatzia ahoih bek in ding koih tawngtungzaw ahih man in Pasian in abawlna nate zatsiam na ding keem bit tawng tung ahihi. Huihsia, Guahsia , Leiitangh kisia te aliim in alah na bek in koih hi. Hih te a piangsak thei leh adaai kik sak thei pa atawngtung in phat huai pahtak huai hongsiam Zomi te Pasian eite Pasian i nei hi.\nPasian in abawlsa nate it in keem ahih man in Hong itna hang Pasian apahtawi te ihhih tawntung ding thupi mahmah ahihi. Pasian in natung ah lungnop khamuan na hongnoo suahsak den ta hen! Hau Thang\nPrevious: Tulaai leitung Thuthang Tuamtuam Updates 10/05/14\nNext: 2014 new Zealand ah Zo ngeina Khuado Pawi thu tak ki bawlding


timestamp: atn

url: =Politics & Religion ~ CS Khai :: ZOMI DAILY\nPolitics & Religion ~ CS Khai\nposted on 24 June 2016 at 6:42 am Lomkholna: Article, CSKhai\nDear U leh Nau te,\nPolitics & Religion cih kammalte Zokam hilo a hihman in athu in ih theihhangin, a deihna taktak telsiang theiding thuhaksa pi ahi hi.\nZomi pawl khat te in ”politics” cih kammal ih zak ciang leh, ih muhciangin, gam leh lei ading nasemin, kolbulh khaukhih atuak ”politicians” , leh avui atang tawi-in gam leh lei adingin akisapna munah luangkhamin, anunna nangawn uh apia ngamte bekmah ih mitkha ah hong suak dandan thei ahihna ih laigelhte tung tawn in kisansat thei hi. Khialhna omlo na pi’n, politics a deihna taktak tuabang ciangbek ahihlohna thu pawl khat ih ki kumnuam lai hi.\n– Politics cih kammal, Greek kammal, πολιτικός (politicos) pan in hong pai hi a, eipau in ” gammite tawh kizopna, ih tenna gam leh lei phattuamna ding nasepna,” ci in kikhia thei hi.\n– Politics cih kammal khensuk lai hi leng, Greek kammal, ”poli” akhiat na in, ”citizen”, gammi cihna zong ahi hi. Tua banah Greek lai suffix -ics a ki beh lap ciangin, thu leh la khat peuhpeuh i pumpi, bulpi ahih kei leh theihna bulpi ci in zong kikhia thei hi. Tua hia, politics Zolai in direct in khia ding hi leng, gammi khat hihna hangin theihtuak, theihhuai thuguipi, thubulpi ci in khia leng, adeihna lian a sukha kei zongin ki gamla khollo khading in ka ngaihsun hi.\nPolitics ih gennung in, tu in Religion cih kammal ih gensuk nuam hi. Religion cih kammal Latin kammal, ”religio” pan hong pai ahi hi. The World Book Dictionary in agenna ah Latin lai ” religio” a khiatna in, mihing khat in sepding a kilawm na sepna, a hih kei leh sepding a om thuman, thutang sepkhiatna ci in na khia uh hi.\nLaitin lai religio pen noun hi a, ama i verb form in ”religare” ahi hi. Latin lai religare, akhiatna in na khatpeuhpeuh hualkhawm, henkhawm kik cihna zong ahi hi.\nTua a hih leh Politics leh Religion in kilamdanna a nei ding hiam?\nPolitics leh Religion kammal te’n kilamdanna nei uha, ahi zongin hih kammal nihte nasepna ahihleh aki khenthei ding ahi kei hi. Tui leh nga bang ahi uh hi. Khat leh khat aki khenthei dingte ahi kei uh hi. Mikhat in Politics agengen laitak in, tua a gen Politics sungah religion zong na om a, tuamah bangin mi khat in religion a gengen laitak in tua agengen religion sungah politics thu mah zong a gengen ahi hi. Mi hingkhem peuh politics tawh a kisu khalo, akisai khalo kuamah omlo hi. Man is by nature political animal (Aristotle). Biakna nasem, phungyi te, pastor te, evangelist te, missionary te a kipan politics tawh a kisai khalo kuamah omlo hi.\nBang hanghiam cihleh, ih gensa ommah bangin, Politics ih cih in gammi te tawh kizopna, ih tenna gam leh lei phattuamna ding nasepna cih hia, Biakna nasem khempeuh te zong, gam leh lei phattuamna ding nasemte ahih man un, politics tawh a kisai khin vive ahi uh hi. Politics tawh kigamla theituanlo cihna ahi hi. Mipawl khat in Politics cih kammal a zak uh ciangin, agimneih zong ki oma, hong uk kumpite a langpan, opposition party te bek ding in a ngaihsun kha zong om lai hi leng ki lawm hi. Pawlkhat te leuleu in, gam leh lei a dingin mapangin kolbulh khaukhih, mat leh hen a thuakte bek Politics sem sakha zel kawikawi uh hi.\nHih laigelhpa in Politics nak uk mahmah hi. Politics ahi, gammite tawh kizopna neih ding lunggulh mahmah a, tua ban ah, gammite phattuamna ding na sepkhiat ding lunggulhna lianpi zong a nei hi. Ahi zongin politics a uk mahmah hangin politician a suaknuam kei hi. (The present writer is very interested in politics, but he does not want to become a politician).\nPolitics leh religion khending ih hanciam phialzongin, kua mah in khenzolo ding hi. Tangtawng pek a kipan amaute limtak in khauhual bangin na ki hualkhinzo uh hi. Ka sungnu zay pai in vanlei a, inn hong ciah ciangin van man khang mahmah ei, ci den hi, aman a theihloh hangin politics a gengen a hi hi.( Pu Hau Kim). Pu Hau Kim in Politics tawh kisai definition apiak pen telbaih bek hilo in, tom mahmah napi in, kicing mahmah hi. 2011-11-05\nMissionsakedemie an der\nPrevious: Ziakai mah ta leh!\nNext: Tulaai Leitung Thuthang tuamtuam Updates June 23, 2016\nSingapore kumpi thunei te’n “Royal Expert Whitening Cream” zat huailo cih tangko\nHih thute na lungngai ngeihiam? ~ Thang Khan Lian\nParcel tawh hong khak un ~ Hau Za Cin\nAtheihhuai le athupi mahmah Contact Tracing leh Quarantine\nGam thumna lamen Zomi te


url: =Myanmar kumpi in khakhatsung in nasemding mi 23,204 gampualam ah paikhiasak :: ZOMI DAILY\nposted on 21 June 2018 at 12:31 am Lomkholna: Myanmar, News, Sawltak\nMyanmar kumpi in abeisa May khasung khakhatsung bekbek in gamdang ah nasemding in gamtuamtuam ah mi 23,204 zinkhiasak hi ci’n Xinhua News te’n pulakkhia uhhi. Tuabangin Myanmar gampanin gampualam ah nasemding in apaikhia tepen Migrant Workers kici a, Myanmar gamsung ah nasepding omlo ahih manin gampua aki pusuak ngeingai ahihi.\nTuabangin Myanmar Authorities in gampualam apaisak te lakah mi 20,812 Workers tepen gamveng Thailand te kiangah hi a, gampua nasemding in aki paikhiasak lakah Thailand gamsung nasemding in apai tampenpen hi.\nTuazom ah mi 1603 Workers tepen Malaysia ah kipaikhiasak hi. Tuaban ah mi 342 Workers tepen South Korea, mi 201 Workers tepen Japan gamah cihbangin nasem in kipaisak hi.\nTuaban ah Jordan, Singapore, China’s Macao, United Arab Emirates (UAE), Qatar cihbang gamtuamtuam ahzong Myanmar gammi nasemding Migrant Workers dingin azinkhia pawlkhat om cih kiza hi.\nHihpen May khasung Myanmar gampualam ah nasemin azinkhia te pulakna ahihi. Tuahunsung May khasung mahinzong Myanmar gamsung ah mi 13,096 tepen gamsung nasep tuamtuam, Local Employment tuamtuam ah nasep kiguanthei cihi.\nTukumsung January kha panin May khadong Myanmar gampan in gampualam ah nasemding in kumpi theihpihna tawh azinkhia Migrant Workers bekbek akigawm in mi 89,819 Workers pha uhhi. Tuahunsung January pan May khasungmah inzong Myanmar gamsung ah Local Employment nasep akiguanthei pen akigawm in mi 87,610 Workers pha uhhi.\nMore: Tulai Kawlgam gamthu in koilam manawh hiam? ~ Bob Tuangpi\nMyanmar Ministry of Labor, Immigration and Population te’n nasemte sumlut Income akhantheih nadingin hanciam mahmah uh a, gamsung gampua ahzong nasep Job Opportunities atamsemsem theihnading in nakpi in vaihawmsan mahmah uh cih kiza hi.\nHihtepen kumpi theihpihna tawh gampualam ah azinkhiatebek hiding a, tualo in Social Visit tawh gampualam azinkhia, aomsuaksuak zong tampimah omthamding hi. Myanmar gamsung kikhel, khangto ihcihsam hangin, nasep hoih ngahkhakding hamsalai mahmah, Job Opportunities tawmlai mahmah ahih manin, gampualam ah ki lunggulhtek cih kimuthei hi. Sawltak #zomidaily\nPrevious: UN Card tawite’n bawlding akisawl MyRC (TRIS) tawh kisai theihsakna\nNext: Chin State pan galtai te UNHCR in 31 December 2019 dongbek panpihding


url: =Kumpi Phiangsiah (Government Tax) :: ZOMI DAILY\nposted on 10 May 2018 at 10:48 pm Lomkholna: News, Zomi\nKumpi Phiangsiah Sipin te’n kumsimsim hong don pen tun hong dong kik ta uh hi.\n2017-2018 Fiscal Year ဘ႑ာေရးႏွစ္ pen 2017 April pan kipan aa 2018 March ciang ahi hi. Tu aa kong don uh pen 2018 April pan September dong kha (6) ai tangding ahi hi. Nungkum aa zah i a lang hong hipah ding hi.\nKumpi Fiscal Year ဘ႑ာေရးႏွစ္ kilaih nuam ahihman in kha (6) ai bek hong ki dong phot hi. 2018 October pan 2019 September kumkhat ai tang ding hong ki dong leuleu ding aa 2018-2019 Fiscal Year ဘ႑ာေရးႏွစ္ hong suak ding hi.\nTua hong ki dong Phiangsiah thulu te pen i theihtheih sa teng ahi hi.Nam(4) in kikhen hi.\n(a) Inn leh leitang sap\n(d) Ninbuak/paih man te ahi hi.\nBanghang in intui lah lalo tui sap kipia, banghang in ninbuak/ paihman kipia cih te leh lammeilah omlo (or) lampizik aa tenglah hilo piak kul ding a hiam? Ci’n lungkimlohna (complain) a neite a ding hih Tedim Municipal page ah tamveipi hong ki telgen khinzo hi.\nA telpipi a telo kineih aa hong phin bawlbawlte leh a tello kineih aa nai (1) bang hong dong niloh te’n limtak nasimkik unla na tel zawh tuan kei uh leh zum ah hong pai in hong dong un.\nNungkum aa sumngetnalai (ဆင့္စာ) pen vanmel (blue colour) hi in tukum kha (6) ai hong kidon nading pen ankampakmel (yellow colour) ahi hi.\nSumngetnalai kong hawmkawm un a piapahnuam te’n kipiapah thei in sumpiakhin cihna (voucher) zong kipia thei pah hi.\nZumpaipai sang ci’n hong pia pah tamzaw hi. No inn lian hong kipai nailo bek hi kha ding hi. Leilum,Lawibual,Khuapi (Myoma) leh Sakollam vengbup ah hong ki vakvak ta hi. Sumnapiak khitnalai (voucher) pen limtak na kepsak un. Khatveivei mihing i hihna teh ki telkhial thei aa tuahun ciang tualai nalak theih kei leh nang hong gum zolo kha ding hi. Tedim Municipal\nPrevious: Malaysia UNHCR zumpi Friday (May 11) ni ki hongkik tading\nNext: Tuunnu Itna ~ Dong Mung


url: =Zawn baihna thusim ~ Job Cinpi :: ZOMI DAILY\nposted on 25 October 2018 at 11:16 am UTC+9:30 Lomkholna: JobCinpi, News\nHauhna thusim a om mah bangin zawnna thusim zong na om hi. Zawnna thusim kici ahih manin theih loh kaal-in hong zawngsak thei ziau ding hi. Mi pawlkhatte in hauhna thu bek kan uh a, bang hangin kizawng cih kan lo uh hi. Tua hangin mi pawlkhatte khasum tampipi ngah, sum tampipi a met dingin na semin sum zong uh hi. Ahih hangin a zon masaksak uh khol theih mel nei lo uh hi. Sum lut a tam mah bangin a luangkhia zong nasia pah hi. Tua bang mite in zawnna thusim thei uh leh tua thusimte piel thei ding uh hi.\n” Zawnna thusim”\n1. Nopzat le mawkzat khen thei ding\nSum cih pen a zat dinga kibawl ahi hi. tua manin zang ngam lo a, singkuang sungah kalhcip ding ahi kei hi. Ahi zongin zat nading a kisapna munte ah zat ding hi beka sum zat nading zon kul lo hi. zat nading mun a zang theite sum a nop zat hi uh a, sum zat nading a zongte a mawk zat ahi uh hi.\n2. Ngahna sangin a tam zaw zatnopna\nKhat veivei ciangin ngahna sangin a tam zaw zat loh a phamawhna mun a om hun om ding hi. A diakin khasum sang lo a, mun masak nek masak a thuah nektawm zongte adingin a sep a bawl nai loh nangawn a ne khin om thei lai ding uh hi. Mi hai mi mintangte in na hauh nadingin na kivak penpen sim in, ci uh hi. Ahi zongin nasep bawlkhatte pen bang zah takin i kiva phial zongin hauh nading lampi a om thei lo, nasep pawlkhat om thei hi. Tua bang nasep a semte adingin ngahna sang a tam zaw zang lo ding cih pen an ngawl ding cihna tawh kibang thei hi. Ahi zongin hauh ding a hanciam nuam, nasep hoih tawh sum a zong nuamte adingin ngahna sangin a tam zaw zatna in zawnna kipatna ahi hi.\n3. Gualnopna le kitahna uk luatna\nNungak tangval gualnopna ahi a, zu le sa khamtheih guih theih tuamtuamte tawh gualnopna ahi zongin tuate a lunglut lua mi peuhmah bang zahtakin a hau zongin zawhna tawh kimaituah ziau thei uh hi. Kitahna tawh a hau mi om nai lo uh hi. kitahna cih pen a taktak ciangin a kizongsang thei khat ahi hi. A sawtna ah a sum a met cih ding sangin kitah himhim ding cih lungsim tawh a kitah nuam mi pawlkhat om thei uh hi.\n4. Sum leitawi’ hangsan luatna\nHau nuam lua ahih manin ama neihsa in a cit loh nasep lianpi khat sep ding gelna tawh a inn a lo pong lianga sum a leitawite, a ngah ding om ahih manin tuate lametna tawh sum a leitawite dinmun pen a lau huai mahmah ahi uh hi. Hau ziau thei uh a, bom ziau thei uh hi. A theihtel mahmah, a siam mahmah nasep khat a semte ahih uh leh hauih nading lampi om thei hi. Ahi zongin a sep ngei loh, a kihanthawn cihte tawh a septe ahih uh leh bem val ziau thei uh hi. A tei mahmahte nangawn zong a bem val ziau tampi om khin uh hi.\n5. Deih le kisap a khentel thei lote\nNa khatpeuh a lei ciangin hih ka na lei pen ka kisap a hiam, ka deih mawkmawk a hiam cih a khentel thei lote zong zawnna lamah niam kiat baih mahmah uh hi. Mihau mahmah khat in hih bangin gen hi. ” Van khat ka lei ding ciangin tua van pen a tawm pen mun nih bangah a kizat theih kei leh lei loh ding ka kizo zaw hi,” ci hi. Khat veivei ciangin deihna in zo zaw ahih manin i deh khempeuh a kisam tawh kibang pah lel thei hi. Ahi zongin tua a kisapna taktak bang hiam cih sittel ding kisam hi. Job Cinpi (Zomi Laisim nuamte)\nPrevious: Malaysia, Kuantan zuanin apai palik mawtawkhat tuahsia in palik mi 2 si\nNext: Refugee te aciahkhia dingin thagum tawh kisawlloding ci’n Malaysian Foreign Minister in genkhia


url: =Zomi leh Zogam – 1 :: ZOMI DAILY\nposted on 17 December 2014 at 4:14 pm Lomkholna: Article, Langkhankhai, ZomiTimes\n1. Zomi kuate hi-a, Koiciang huam hiam?\n2013 ZBC Khawmpi, Carson Baptist Church, Kalaymyo masiah Zomi leh Chin kizang khawmkhawm a, Zogam icih ciangin Chin State leh Zomi Chinte tenna munteng ihuamsak hi. Zomi adeihlote in zong Zomi acih uh leh Chin cihna hi ci-in sang thei uh a, tulai Chin kicinuamte zong Laimi, Khumi, Laizo… kicilel uhi. Eizong Zomi ikicih pen ZBC hangin angtang takin ikici a, Chin state hangin Chin zong asang theite ihi hi. ZBC pen Chin tawh kikhek nailo hileh Zomi akicite in Chin sang thei lai ding hi ci-in Chin Journalist Network makai Pa Bawi tungah ka gen ngei a, ZBC pan CBC khekna pen Chin gualzawhna leh Chinmi kiamna hi ci-in ka holimpih hi. Leitung kiukna ah Chin hilelin Biakna ah Zomi\nhileng akikhen nailo ding ihi hi. Ahi zongin ZBC kiteel simin Chin deilote in ahamtang bawl ciangin 1995 kumin ZBCM (TBA, TAB, ZBA, SRBA, TTBA, TVBA, KZBA, KVBA) in paikhiat ding geel a, TBA, TTBA, TVBA leh KZBA kigawmin ZBCM piang hi. ZBCM panin TBA tuam omin TBC hita hi. 2013 ZBC- Carson ah ZBC pen CBC tawh akikhel ciangin CBC ah KVBC lutlo-in tangdin a, Zomi akicithei sensen ZBCM, TBC leh KVBC-mimal 60,000 val om hi. Tuiphum ahilote zong ahun amun zuiin Zomi hing acite tuam om veve hi. Avekpi ahikei zongin atamzaw Zomi (zo) akici thei Kalay Diocese (RC), Tahan Section (AG), Tedim District (AG), SDA (Confrence + Mission) … cih leh Kawlpi, Tamu, Tedim pawlpi phualpizumpi aa aneite hideuh hi. 2013 khit ciangin 2014 Census hong om sawnsawn ciangin Chin leh Zomi(Zo) akikhensiang sitset tawh kibanga, igawm nop lai hangin kigamla semsem zawsop hi. Ei deih leh nial thu hilo-in Kawlgam thuluan tawh kizui hilel hi. Zomi kuate hiam cih tawh kisaiin Zomi hing acite hipah a, Zomi hing acinuamlote huam zolo,amau kihuamkha saklo uhi. Ei deihkaih tawh Zomi kila theilo a, ei deihloh thu tawh kinusia thei hituanlo hi. Kawlgam mi khat Kawlgam leh Kawlgam mihuam ah i’om leh Kawlgam mi kihi a, US citizen asuakte Kawlgam mi kici thei nawnlo, US gammi kici napi Zomi leh Zo minam hihna bei tuanlo hi.\n2. Zomi Koipan Kila hiam?\nZomi pen Pu Zo Suante, Zolak aa atengte leh Israel Joseph suan Jomite cih nam 3 panin Pu Zo Suante hihang cih atamzaw in sang thei hi. Zolak leh mualsang aa teng khempeuh Zomi hilo hi. Israel tawh kizopna ineih hangin Israel Pasian biakna dawibiakna aa ineih simloh,ikimematna omlo hi. Pu Zo Suante in lai, pau leh ngeina atuam aneih ciangin Zomi ihi cileng kikhiallopen ding hi. Zo leh Zomi deihte akibang hi-a, Zo leh Zomi apomlo adeihlote minam tuam hipah ding hi. Zomi hihang ci-in igenpihna tawh ahihna atheite Zomi hi-a, Zomi hinapi Zomi akici nuamlote zong Zomi hilo thei hi. Banghanghiam cih leh amah Zomi kici nuamlo hi. Zomite ngaihsutna ah Zomi leh Chin kibang napi, Chin deihte in Chin nuai ah Zomi minam neu khatin koih uhi. 2013 leh 2014 khit ciangin Zomi akicite Zomi hita a, Chin tawh kikhen vilvel ta hi.\n3. Zogam In Koiciang huam hiam?\nZomite akicite tenna munteng Zogam hi-a, Zopau bek akizatna mun pen Zomite Inntual hi. Lamka ah Zomi Council nuai ah minamneu tampi kigawm a, Mizoram gambup Mizo/Zomi kici a, Tamu, Khampat, Kawlpi, Tedim, Tonzang, Cikha gam mite in Zomi hi ung ci ahih manin Zomi hiin ateenna Zogam ci uh a, Zotung Zophei Asho zong genpihzo hileng Zomi, Shomi kihithei hi. Zogam Zomi cih aneiteng in Zomi hi ung ci uh a, atenna munte Zogam ci-in lo uhi.\nPrevious: Minam kemcing Upadi (Law – Dan, Ngeina) – 1\nNext: Tulaai Leitung Thuthang Tuamtuam Updates Dec 17, 2014


url: =Thum Gawm Pasian ~ Thang Siangh :: ZOMI DAILY\nposted on 12 April 2016 at 8:45 pm Lomkholna: Article, Biakna, Thangsiangh\nThuman lamhilh Khasiangtho ngenin i thuum ding hi. Doctor degree te Phd degree te, leh leitung pilna liatnate leh pawlpilian majority lungsim suahkhia photin Pasian piak Khasiangtho pilna muangin thuman khatkhit khat pholhkhia ni. Kamsangte leh thuhilh zuaute hilhna khempeuh pen Laisiangtho bekmah tawh kisittel thei ding hi. Ih tawi laisiangtho tungah Topa in, i mit hong honsak ding hi.\n“A kipatcilin ‘Thu’ a om hi. ‘Thu’ in Pasian tawh a omkhawm hi. ‘Thu’ zong Pasian mah ahi hi. Acil pekin ‘Thu’ leh Pasian a kibang uh hi. Nakhempeuh peuh Ama bawl hi a, Ama lo-a kibawl na khatbeek’ omlo hi.” John1:1-3.\n“Vangtung ah, Pa, Thu, Khasiangtho ciamtehna thum om hi. Hih thumte kipumkhat hi.” 1John5: 7.\n“Hih leitung tawh kikhenin nangkiang ka hong pai ding hi; ahi zongin amaute leitungah omlai hi. A Siangtho Pa aw, keima tungah nong piak amaute hangin namin a kipna dingin; eite in pumkhat ihih mah bangin amaute zong pumkhat a suakna dingin.—”John17:11,\n“Pa kiang pan a hong pai thuman-thutak tawh kidim Khasiangtho ahi,Pa kiangpan a ka hong sawl Huhpa Khasiangtho hong tun ciangin, keima thu tetti hong pang ding hi.” John15:26,\nA simkha sanggamte tungah Topa Khasiangtho in hong tutpih henla, mit hong honsak tahen. Pr Thang Siangh\nPrevious: Khualzin zin khat na hileh hih thute ciamteh in!\nNext: Zaknop kasak thu khat ~ Hau Za Cin\nThawng Khen Mung Sukte says\n24 October 2017 at 5:43 pm\nKi tel cip ei Sia tha ngah lua\nMalaysia misi luanghawm sungah RM20,000 manneiding vankham kimu


url: =Cidam Nading A Manpha Mahmah Maigah. Agelh - Sianu Vung Hau Lun - Laibu Saal\nHome > Thuluui/Articles > Cidam Nading A Manpha Mahmah Maigah. Agelh - Sianu Vung Hau Lun\nCidam Nading A Manpha Mahmah Maigah. Agelh - Sianu Vung Hau Lun\nCidam Nading A Manpha Mahmah Maigah\nMaigah sungah Vitamin A, Manganese, Potassium, Phosphate cih bang dat a tuamtuam kihel ahih manin cidam nading a manpha mahmah mehgah khat ahi hi.\n1. Maigah sungah Calorie tam kihel lo ahih manin pumpi hong thausak lo-in gil hong vahsak hi.\n2. Magnesium kihel ahih manin gilpi cidamsak hi.\n3. Maigah in pumpi votsak thei ahih manin khuakhal hun/khualum hun ciang nek huai hi.\n4. Vitamin A, Vitamin C leh Manganese kihel ahih manin pumpi' natna dalzawhna tha hatsaka natna tuamtuam tawh kipelsak hi.\n5. Sikhang natna, Pumpi zawtna leh Lungtang natna cihte pan zong dal thei hi.\n6. Vitamin A, Vitamin C leh fiber dat tam kihel ahih manin sisan sungah sathau hoihlo ahi cholesterol tawmsak hi. A kihel Vitamin-te in guh leh taang bawkna leh Ashma a kici naklah/nakhak/huih khamloh natna pan dal thei hi.\n7. Fiber dat tampi kihel ahih manin gilpi sungah guu kikholna pan dal a, Gilpi cancer ngahsak lo hi.\n8. Prostate enlargement a kici Pasal zun lampi damlohna pan dal hi. Prostate enlargement hangin hong piangthei zunthak haksatna leh Nu leh Pa omkhopna nawngkaaina beisak hi.\n9. Vitamin A leh Lutein dat kihel ahih manin mittang cidamsak hi.\n10. Khuak cidam sakin ciapteh zawhna tha hatsak hi.\n11. Maigah sungah tuidat tam kihel aa Potassium dat zong kihel ahih manin lungtang cidamsak hi. Maigah i nek ciangin tuitam i dawn kei phial zongin pumpi tuidat kicing zo hi.\n12. Phosphorous leh Magnesium kihel ahih manin guh leh taang cidamsak hi. Kum tam khit ciang a piang thei guhngot natna pan dal thei hi.\n13. A engdup mahmah maigah sungah a engduplo maigah sangin thatam kihel zaw hi. Maigah na nek ciangin a hawng kheh kei in. A hawng sungah Antioxidant a kici dat nam khat in tek leh guaina hong zekai sakin hong moisuahsak thei hi.\n✔ Maigah na huan ma-in limtakin sawpsiang phot in.\nက်န္းမာေရး အေၾကာင္း သိေကာင္း\nItem Reviewed: Cidam Nading A Manpha Mahmah Maigah. Agelh - Sianu Vung Hau Lun Description: Rating: 5 Reviewed By: Cinpu Zomi


url: =2013-09-01 ~ TBC-Y\nNisim Thalakna: Pasian In Thei\nPosted on Saturday, September 07, 2013by Siam Kim\nPASIAN IN THEI\nPasian hong hehpihna lian mahmah a, A pilna le thu neihnate thuuk mahmah hi.–Rom 11:33\n1 Korin 16\nVanleng lenglai khat ii tuntunna a kimuh theihna internet pan Kathy in Chicago lam azuan a pasal’ hawl vanleng pen en kawikawi hi. Tua vanleng pen ama’ omna mun panin nuamtakin en hit-hiat hi. Bang hun ciang lei-ah tu ding cih nangawn dong thei hi. Tuama kum sawm lai hun-in a pasal Chuck pen Africa gam-ah vanleng hawl khat hingei-a tua lai-in aw bek tawh kiho thei uh hi. Hun khat khat bang ciangin ni thum sung nangawn-in tunna mel kitheilo-in om thei, cih Kathy in gen hi. Tua hun lian mahin zong a lawmpa pen a vanleng nasia takin kisia-a lengzo nawnlo ahih lam nungtheih pan hi.\nAhi zongin Pasian in Chuck pen koi mun ah om cih thei sitset a, bang hih cih zong theilai hi. Tuamah bangin eite zong hong thei hi (Job 34:21). Ama’ muhlohna omlo hi (Heb. 4:13). I ngaihsutna le kammalte tawh zong hong thei hi (1 Khang. 28:9; Late 139:4). Bang hong piang ding cih zong theikhol hi (Isa. 46:10).\nPasian in na khempeuh thei hi (1 Johan 3:20). Amah’n hong tel sitset hi (Late 139:1-10). Haksatna khempeuh, lungkhamna khempeuh, natna, lunghimawhna, le dahna khempeuh zong tel hi.\nLai Siangtho in a gen, “Pasian hong hehpihna lian mahmah a, A pilna le thu neihnate thuuk mahmah hi” (Rom. 11:33) a kici Pa i theih khak pen naak lungmuan huailua hi.---Cindy Hess Kasper\nAma’ hong cinna nuai-ah,\nA misiangthote tawlnga uh hi;\nNa khempeuh a bawl khut in\nA tate cingzo lua ding hi. ---Doddridge\nNa khempeuh a thei Pasian i muang hi.\nPosted on Friday, September 06, 2013by Siam Kim\nNaungeek suakciilte na bang unla, note khangto-in hotkhiatna na ngah theih na dingun kha thu tawh kisai nawizu siangtho duh belin na nei tawntung un.–1Peter 2:2\n1 Korin 15:29-58\nNaungeek li-te thu a kikanna pen “Babies” cih min kipia video ah kilak a, Nambia, Mongolia, Tokyo, le San Francisco pan naungeekte hi uh hi. Ahilh, a pantah, ahopih cih bang omlo-in amau suahna munmun a awgingte tungtawnin na khempeuh kisinsak hi. A lungdam uh ciang nui kauhkauh uha, na a sak, a gil uh a kial ciang kap uh hi. Nawitui duh tek uh hi! Tua video sungah naupang teng hong khanzia uh kilak hi.\nNaungeekte in nawitui a duh uh mah bangin, Khris’ nungzuite in zong i khalam khantoh theih nading kha nawitui ahi Ama’ kammal i kisam hi. Sawltak Peter in “Naungeek suakciilte na bang unla, note khangto-in hotkhiatna na ngah theihna dingun kha thu tawh kisai nawizu siangtho duh belin na nei tawntung un” (1 Peter 2:2) ci hi. Bawlsiatna hanga kithehthang Khristian-te tungah hanthotna kammal ahi hi. Midangte tungah huatna le hazatna neilo-in, khat le khat kilem takin nuntak ding zong hong hilh hi (tg. 1). A suakciil naungeek bangin Ama’ nawizu siangtho duh belin nei-in khangto ni (tg. 2).\nTopa in Ama’ hong piak theih nopna sungah i khancin ding hong lunggulh hi. Ama’ tate i khantoh ding hong munuam hi!––David McCasland\nTopa, Nang tawh hong kibang nuam ing.\nNa kammal siangtho hong dawndawn sak in.\nKa kampau le gamtatna ah Nangma’ zia le tongte\nhong pulaakkhia sak thei ta in.\nPasian’ kammal i thukzaw lamah i tawhsuk ciang, i khangto semsem hi.\nPosted on Thursday, September 05, 2013by Siam Kim\n1 Timoti 6:6-12\nDeihluatna tawh na kipelhna dingun na nuntakna uh kikem unla, na neihzah uh tawh lungkim un. Pasian in “Note kong nusia ngei kei ding a, kong tamasak kei ding hi” ci hi.\n1 Korin 15:1-28\nSun-an neek khit ciangin ansai pan ka paikhia uha, tua laitak pick-up khat mawtaw khawlna ah hong kithawh zeza-in lauhuai mahmah hi. Tua bang mawtaw hawlpa’ lungsim bangci hi ding hiam ci-in a mawtaw license peek tung ka etsak leh, “Lungkim dektak!” cih laimal ki-at citciat hi. Tua ii a khiatna ka ngaihsut ciang khiatna mel nei ka sa kei-a, tua ahih manin lungkim dektak cih bang omlo hi, ci-in ka mu hi. I lungkim le lungkim hi-in, i lung a kim keileh, lungkimlo hipah lel hi.\nLungkim ding cih pen phimbil vang sunga khau zang khum bang hi. I teenna leitung pen i duh i deih kitasam den mun hi-a, lungkim ding cih pen mualmong et bang hi. Ahi zong, thuthak a piang cih bang hituanlo hi. Hebru Lai Siangtho sungah, “Deihluatna tawh na kipelhna dingun na nuntakna uh kikem unla, na neihzah uh tawh lungkim un. Pasian in, ‘Note kong nusia ngei kei ding a, kong tamasak ngei kei ding’ hong ci hi” (Hebru 13:5). Deihluatna lungsim pen Pasian’ sunga lungnopna bek in daisakzo hi. I deih i kisap khempeuh Amah in hong sikhzo a, leitung a i muh zawhloh lungnopna khempeuh Amah bek in hong pia thei hi.\nLungkim dektak maw? Tua bang om kei! Khris sungah lungkimna taktak i nei hi. ---Bill Crowder\nAma’ hong hehpihna sungah lungkimna ka ngah,\nAma’ maitang bangmah in liahzo kei;\nHaksatna ka tuahkhak hang,\nThungetna mun nuam ka mu ta. ---Dunlop\nLungkimna cih pen i deih i ngahna hilo-a,\ni neih tawh lungdamna hizaw hi.\nPosted on Wednesday, September 04, 2013by Siam Kim\nTuni pen Topa’ bawlsa ni hi.––Late 118:24\n1 Korin 14:21-40\nSeptember ni 4 ni pen thupi diak ahiam? Hih ni pen khat teeiteei adingin a suahni ahih kei leh ni thupi khat hi ding hi. Tua hangin thupi diak ding hi. Tangthu sungah thupiang khat hangin zong hih ni thupi bawl kha ding hiteh. 1781 kumin Los Angeles khuapi pen hih ni-in kiphut hi. 1993 kumin New York Yankees aa kimawl minthang Jim Abbott pen ama’ bawlung lot peuhmah kuamah’n dawngkik theilo hi. A suah tuung aa kipan taklam khut nei ngiatlo hi. TV et na uuk leh, 1951 kumin San Francisco pan tuipi gal khat le gal khat-ah TV khahkhiat kipan hi.\nHih nite pen nang tawh kisai nading themno khat zong a om keileh, ni thupi na ci thei diam? Ngaihsun in:\nTuni in Topa in Ama’ minphat nading hunpha hong pia hi. Late 118:24 ah, “Tuni pen Topa’ bawlsa ni hi-a; lungdam-in i kipaak ding hi.”\nTuni-in Topa’n na kisap teng hong huh-in, Amah na muan ding hong deih hi. “Tuni ka khamkhop ding an hong pia in” (Luka 11:3).\nTuni-in Ama’ kammal tungtawnin hong hopih nuam hi. Berea khua-a thu-umte in “nisimin Lai Siangtho sim tanghtangh uh hi” (Sawltak 17:11).\nTuni-in Topa in na lungsim hong thaksuaksak nuam hi. “Ka kha nuntakna pen ni khat khit ni khat thaksuak hi” (2 Kor. 4:16).\nTopa’n hong tonpih peuhleh, September 4 le ni khempeuh ni thupi suakta hi.––Julie Ackerman Link\nTuni in Topa’ bawlsa hi,\nHunte Ama’ aa ci;\nVantung lungdam hen, leitung thawn hen,\nPhatna in tokhom kiim tuam den tahen- Watts\nNa paina lampi dik ahih ding kician sak in, a bulkip sak in.––Abraham Lincoln\nPosted on Tuesday, September 03, 2013by Siam Kim\nBiakna Thu Kinlo\nSimding: Johan 5:18, 37-47\nAkpi in akha tawh a note a huai mah bangin na mite ka huai nuam tawntunga ahi zongin na ut kei hi. ___Matthai 23:37\nPawlpi tawh kisai mipi tungah taangko khiatna khat-ah: “Khristian thu zakhin na hih manin Biakna thu lunglut lua-in kong um kei hi. Tua bangmah-in Jesuh in zong biakna thu kinlo hi. Amah in ahih leh, holimna le khat le khat i ki-it theih ding thuthuk hong hilh hi. Tua ban-ah ka Pawlpi uh zong lungtu lo kha ding hiteh. Ko pen kiholimna, leh Pasian le mite koici kilawmtat ding cih ka sinsin laitak hi. Nang zong hong sam hi ung” ci-in radio pan kigen hi.\nHih Pawlpi in Jesuhh’ thu le biakna thu a kilawm ciang a gen mah hiam, thei kei hang. Lai Siangtho in biakna man taktak pen midangte huh ding le panpih ding (James 1:27) ci hi. Jesuh pen ama’ hun-a biakna makaite tawh nop mawhna tampi nei hi. Pharisee-te kiangah dan le thukhun tawh kizui-in itna a kihello amau’ gamtatna a muh ciang “Mite’ muhin mihoih mahmah bang napi’n na sungtawng taktak uhah mawhna le kineih khemna bek dim hi” (Matt. 23:28) ci hi. Amau’ lungsim sungah Pasian itna omlo hi (Johan 5:42). Jesuh in amaute tawh kiholim nuam napi’n a maute a ut kei uh hi (tg. 40).\nBiakna i cih in hong Honpa tawh nuamtak holimna omlo-in i gamtat hoihna ding thukhunte azui bek hileng, Jesuh in lunglut lo mah hi. Jesuh in amah tawh a kiholim nuamte adingin maisakna le itna tawh hong sam lai hi.–– Anne Cetas\nBiakna man tak in,\nKhris hong hilh itna;\nBiakna man taktak in,\nLungsim gimte itna lak ding. –D. De Haan\nTBC-Y TU’N KOI-AH LEH? by Rev. Dr. S. Pau Khan En\nPosted on Monday, September 02, 2013by Htaung Kyint\nChurch Pastor Rev. Dr. S. Pau Khan En (1 sep 2013)\n20 "En un, keimah in ka bawlsa munah note hong paipih ding leh lamkalah note hong cing dingin note' mai-ah vantung mi khat ka sawl hi.\n21 Amah thudonin ama aw ngai un la, amah lehdo kei un. Bang hang hiam cih leh amah in note' thu palsatna hong maisaklo ding hi. Bang hang hiam cih leh keima min tawh nasem ahi hi.\n22 "Ahih hangin note in ama aw limtakin ngai-in keima gen bangin na gamtat uh leh na galte uh' tungah gal ka hi ding a, na langte uh' tungah lang ka hi ding hi.\n23 "Note' mai-ah ka vantung mi pai-in Amor mite, Hit mite, Perez mite, Kanaan mite, Hiv mite, leh Jebus mite kiangah note hong paipihin, keimah in amaute ka phiat khiat ciangin,....\nSolomon La Alian 2 Aneu 15\n"I leengguite pak ta ahih manin ngiano hon in a suksiat ma-in tua ngiano honte man ni," hong ci hi.\nThuzaksakna~Associate Pastor Rev. Cin Sian Pau\nAssociate Pastor Rev. Cin Sian Pau (1 sep 2013)\nPhatna La (Solo) ~ Nunu Mang\nNunu Mang(1 Sep 2013)\nLai Siangtho Sinna (Matt.10:34-42)~ Asst. Pastor Zam Khen Khai\nAsst. Pastor Zam Khen Khai (1 Sep 2013)\nTedim Laisiangtho Matthai 10:34-42\n34 "Leitungah kilemna a omsak dingin hong pai hi, ci-in hong ngaihsun kei un. Kilemna a omsak dingin a hong pai ka hi kei a, kidona ding namsau a khah dingin a hong pai ka hizaw hi.\n35 Tate leh pate a kidosak ding, tanute leh nute a kidosak ding, monute leh teeknute a kidosak dingin a hong pai ka hi hi.\n36 Mi khat-a' dingin a gal lianpenpen ama innkuanpih mite mah hong hi ding hi.\n37 "Kei sangin a nu a pa a itzawte kei tawh kilawmlo a, kei sangin a tapa a tanu a itzawte kei tawh kilawmlo hi.\n38 Ama singlamteh mah puatawm lopi-in ka nung hong zuite kei tawh kilawmlo hi.\n39 Hih leitung nuntakna a hon nuamte in a nuntakna taktak taanlawh ding a, keima hangin a nuntakna a taanlawhte in a nuntakna taktak a ngah ding uh hi.\n40 "Na thugen uh a hong sangte in kei' thu a hong sang hi a, kei a hong sangte in kei a hong sawlpa zong a sang ahi uh hi.\n41 Pasian' thugen ahihna hangin Pasian' thugen mi a sangte in Pasian' thugente' thaman ngah ding a, mihoih hihna hangin mihoih a sang mite in mihoihte' thaman ngah ding uh hi.\n42 Keima nungzui mi a neupen khat nangawn, keima nungzui ahihna hangin tuivot hai khat bek a suahte nangawn in pelloin thaman a ngah ding lamtak phawk un," ci-in a vaikhak hi.


url: =Zomite kipumkhat nading Kal masate :: ZOMI DAILY\nposted on 14 December 2015 at 8:14 am Lomkholna: Article, KungMung\nKipumkhat ding gengen lai ihih manin Zomite kipum khat zo nailo cihna hi pah hi. Hun maan ding i lim gen pian leh hun kiman zo nailo cihna hi lel hi. Kipumkhat ding pen hoih i sa mahmah a, pulpit tung le Seminar tuamtuam te ah i gengen hi.\nLaihawm tuamtuam le laibu tuamtuamte ah kipumkhat ding thu bek bek i at hi. Ahi zongin a thu bekin i kipumkhat hi. Zomite sungah kipumkhatna taktak om nai lo hi. Kipum khatna phual hong tun’pih thei ding thu pawl khat kikum ni.\n1. Tedim Labu vai:\nPawlpi tawh kisai loin nopna dahna ah i kipumkhat theihna in la ahi hi. Kalsuanzia, thu up zia i kibat loh hangin Pasian min phatna dingin ZBC Labu i zang hi. Tedim kampau te bek hi loin Falam, Hakha, Falamte in zong tua Labu mah zang uhi. La numbat te zong kibang linlian hi. Hih pen nuam mahmah hi. Hih zah in la sungah kipumkhat khin kimlai pawlpi tuamtuam te in lamal them no khel in, labu tuamtuam hong bawl uhi.\nTua themno kikhelna in lungsim kikhenna lianpi hong piangsak hi. Mipil misiamte le sum le pai neite kikop in a kitam kham khin Labute hong gawm tuah kik theih ding thupi ding hi. Tua hi kei leh Labu tuamtuam a bawlte le tua hun sunga nungta nang le kei pen “Zomite a khenkhamte” ci-in tangthu sungah hong kicaimteh ding hi. Kipumkhatna a om sa ZBC Labu zat ding pen lunghiang kei ni. Pawlpi deidan omlo, nopna dahna ah Labu nam khat bek i tawi theih zenzen leh Zomite kipumkhatna kal masa hong hi ding hi.\n2. Tedim Pau:\nPau tuamtuam a zang (Sihzang, Saizang, Teizang, Zo, …) i pu i pite Tedim ah hong ten’ khop uh ciangin kuama neih tuan a hilo, vekpi tawh a kisai pau nam khat hong piang a, tun in Tedim pau ahi hi. I inn sung ciat leh u le nau sungah i suahpih pau zangin mipi mai thugenna peuhmah ah Tedim pau zat ding pen khangno te in hong lim gen uhi.\nKipumkhat nadingin kam pau pen thupi hi. Zuih pah huai hi. Thei pipi in kuama hong telpih loh pianpih pau vive tawh mipi maiah thu i gen teitei leh Zomite kipumkhat nading pen mualmong et bang lai cihna hi.\nHih thu nihte bekbek nangawn ah “HI mah ei” i cih kim theih keileh kipumkhat nading i genpen i hu pammaih, i gelhgelh zong laikung laidal pammaih lel hi. Kam tawh hilo, sepna tawh lakkhia ni.\nSia Kung Mung\nPrevious: Pasal taktak pasal pil ~ Thang Siangh\nNext: Mom Lai Lungzuan – 9\nTulaai Leitung Thuthang Tuamtuam Updates November 17, 2014


url: =Zo Linguistic1 - Zomi Community Network - Your Network\nPosted by David Lian on November 12, 2011 at 9:02am in Education\nSm Cing Neem Lun in a sang naupang te cingciang tawh sat a, Cingpikot a sang naupang nu le pa te in "hi bang nau cing" ci in zum ah khia uh hi. Sm Cing Neem Lun zum panin ki sama, a cing dingin Palik(police) te sawl uh hi. Thu a ki dot ciangin "ka nau cinte cing lo lua uh a ka sat hi" ci in dawng kik hi.\nNu Niang Lian Cing in a tate lawh leh ciang tawh ngasa beng dinga pusuak te a ngaihtuah ciangin a lung himawh a, "tu ciang dong ong tung lo. Bang ci ciang hi ding hiam? Va en dih in" ci in a pasal sawl hi. Ciangpi/Ciangsawn mual ah Pi Ciang Vung in vaimim bawk te a sengah ciang venvan sa in pua a, "khop pian na hia? ciang khut na deih hia?" ci in dong hi. Pi Ciang Vung in a vaimim bawk te ciang sitset a hih manin tang cilciang ah a but khiat ciangin tam mahmaha, a tate ciangkang tawh sat sak sawnsawn lai hi.\nTua laitak in Cing Khup leh Ngam Bawm in Thang Ho leh Lian Do te unau, ciangpi nuai a ki khup a muh uh ciangin, a khup(h) na ciang hong khia in, "hi cianga na ni un ong bawl, ong ngai kei na lawmlawm ee. Tu in pai unla, na ni leh na gang khup un, a maute sangin nuamsa zaw un" ci in thupha pia in paikhia sak hi.\nNu Hau Tom in sing tom dingin kuankhia a, a singtom te tom tan tiltel a hih manin, a inveng tangval pa in "tom tan na cia, U Tom" a cih leh, "ka tom na ken lua a, a lakna haksa sa in ka tom tan hi" ci in na dawng hi. Tua leh inn a tun teh a pasal na kitom a, "bang hiam aw, nang ki tomtom zong, kei lah tom, ka singtom lah tom sa lua a na heh a suak hiam?" a cih leh "na sing tom ding ong gen lo na hih cianga ka lung ong tom vat hi. Na tom hang bel hi tuan kei" ci in dawng kik hi.\nTangval khat limlang ah va ki en aa thatang hoih sa pian a hih manin "limci si'ng ee" ki ci hi. A nu in "Bawi, bang a hia a limci? na lim(image) bek ka mu a" a cih leh "huan a i ankam cinte hi ee" ci in dawng vat hi. Tua leh tangval pa zong a lawmnu kiang laikhak gelh a "Ngaihno aw, na nahlim nuai ah sambang zal nuam na sing ee...ka tawi kawlciang mui bangin zangin, muilim in a om leh na saulim liap nuaiah thutvum kong khawl ni ding hai bang ngaklah ing." Tua laitak a nu in "Bawi aw, lim ta keileh ankuan um khawm dihni" ci in sam vat hi. "Nu aw, na an huan ka neek main limtuak tak ei ka cih hi ven...ka nek ma a ka upmawh zah sang na lim zaw" ci a, a nu in "a lim limlim hi ee..na kam ah.." ci in kamsiam na paih phei hi. "Tua a hih leh Bawi aw, limsing kang va tom khawm dih ni" ci in a tapa zawn leuleu hi.\nAn haihai leng khum phial napi, an hai peuh ong kisa kha..a hun a sawt luat teh. Tua man in ka an teh na hai uh laih in a neu zaw zang ding ka cih uh hi ven midang te in lah ong theih pih lo. Phawh kei meideek a ka puan hai uh keu henla, puan hai te ci n ong hai loko nawn kei le uh hoih in teh. Mi hai ka hi phial zong in ki hai koko pen nuam lo hi. Ka neu lai in haipak ne kha ka hiam, hai gah ka nek man hiam ci in hanla ka sam kha dekdek phial hi. Tu teng ban ah Haiciin ah hai tam tuanlo a, hai kung mei tuah in a taw uh a haihai te zong haihut vei khin lo uh hi.


url: =Malaysia, Penang Construction khatah mencim in mi 3 si, adang tampi vulhnelhcip :: ZOMI DAILY\nposted on 21 October 2017 at 4:22 pm Lomkholna: Malaysia, News, Sawltak, worlds\nMalaysia, Penang aom Construction khatah mencim in mi 3 si, adang tampi vulhnelhcip\nMalaysia, Penang State sung aom Construction Site khat mencim in mi 3 asisa in kimukhin a, adang tampi mangciplai cih theStar leh NST pan kiza hi. Penang, George Town, Tanjung Bungah, Lengkok Lembah Permai sungah tuni Saturday (October 21) zingsanglam 8am hunpawl in mencim akipan cihi.\nMencimlak panin a awkcip te akizon ciangin misiluang te aki mukhia hi a, gamdangmi nasemte hiding in ki ummawh hi. Misiluang akimuhkhiat hunpen zingsang 9:55am leh 10:43am kikalpawl hiding ci uhhi.\nFire and Rescue Department panin Firefighter te, kumpi thunei te cihbang in aphual ah delhpah uh a, Construction mencim sungah a awkcip aomhiam ci’n zonsan uhhi ci’n Penang Island City Council (MBPP) mayor Datuk Maimunah Mohd Sharif in genkhia hi.\nConstruction Site mencim sungah nasemmi akigawm in 14 peuhmah awkcip, vulhnelhcip dingin ki ummawhlai cimawk hi. Tua ahih manin, hih Construction Site ah Search & Rescue Mission te’n amangcip te azonkhit mateng in bangmah sepvetlohding “Stop Work Order” zong kipiakhin cihi.\nHih Construction Site sungah mencim leitolh apianhun laitak pen khuahun bangmah siatna omlo ahih manin, banghangin hihcibang piangtheimawk hiam cihpen kumpi thunei te’n akanciansan laitak uh ahihi.\nVideo: Tanjung Bungah landslide: Third body recovered\nFire and Rescue Department spokesman khatin agenkhiatna ah zingsang 9:10am hunpawl in aphual ah katun uhciang in mualbul aom Construction Site pen leitolh in na vukcipgawp hi ci’n genkhia hi. Aki patcil in mencim leitolh in nasem mi 15 vulhnelh ci’n hongki zasak cihi.\nRelated: Penang ah palik kineih pasal khatin Kawlgammi numei khat bawlsia\nHih buaina Incident apianlaitak ageinai panin amukha gamdangmi Foreign Worker khatin agenkhiatna ah keipen Crane hawl kahi a, thakhatthu in hongpiangvat hi. Leisung hong komsukvat in, leitolhpen manlang mahmah ahih manin, bangmahzong kihih, kisem manlo hi ci’n genkhia hi. Gamdangmi nasem “Foreign Worker” cihciangbek kigenphot a, bang gammi cih kipulak nailo hi. Myanmar gammi leh Zomi te akihel khaloding in lamen hang. Sawltak #zomidaily\nPrevious: Zogam in nang tektek hongngak\nNext: London pan Kuala Lumpur alengkhia vanlengkhat ekbuktui omlo ahih manin kilehkik\nVideo: Klang ansai khatah gilkiallua in alungtomgawp Customer khatin nasemkhat tumgawp\nKL – London vanleng tungah zukham kopkhat hangin kibuaigawp ~ ZD


url: =Muh Ciil Melbourne – 14 ~ Hau Za Cin :: ZOMI DAILY\nposted on 9 October 2015 at 8:29 am Lomkholna: Article, Hauzacin\nMuh Ciil Melbourne – 14\nNipini kikhop tawp ciang ko mawtaw tek tawh inn lam zuana ka tai uh ciang lungsim in biakinn mun leh a kiim teng, nung Nipini a Barbeque ka paina uh Lilydale Park khawng mitkha in mu zuaizuai hi. A kinungngat sansanta hi a, a kinusiasiata hiphot hi.\nInn ka tun uh ciang lamet ngamloh ka tupa uh David Ngalliam te nupa (a zi Nu Bawinu) leh ka lawmpa Rempuia in nitak ankuang hong lui ding ciin Voksa, Bawngsa, Aksa, Ngasa na lei in na kiging phitphet uh a, ka lung lah dam, ka gen ding lah theilo in ka om heuhou uh hi. Vok ngoi hong thun uh a, Voksa hong huan in Bawngsa huan in aksa kang uh a, anteh limci nono leh salad tawh a sawtlo sung khat in hong zo ziau uh hi. Tomvei sung mah in hong minsak kik uh a, annek ding hong kilui pah zangzang hi. Tua sung mah in David pa Sia Rev. G.K. Nang in India pan Skype tawh hong hopih a, lungzuan huai vangvang mahmah hi…\nSia Nang pen ka pate Ni Dim Niang tapa hi a, ka tu uh hi. Murlen ah a sangkah laiin laisiam hi a kumpi Scholarship a ngah masa pen hi in laisiam a minthang hi. Mizogam sung buaina hong om ciangin sangkah zomsuak theilo in khuadang ah kitai zaak gawp a, sangkahna nawngkaisak gawp in a scholarship zong ngah zomsuak theilo hi. Ahi zongin Topa gelna om hi ding, Pasian nasepna tawh pawlpi leh mipi, minam hong huai in leitung gam thupi Switzerland leh USA ah sangkah in mi muh bang a mu, mi theih bang a thei hi in mikang, mivom, gamsung gampua ah a kizang mahmah a hi hi. Lamet loh taka online video tawh kihona pan ka kimuh vat uh ciang munkhat ah omkhawm bangin ka kingaihsun a, annkuang a um khawm bangin ka kingaihsun uh hi. Hithei hileh amah zong tuahun a tute thum leh a tapa leh amo tawh annkuang hong umkhawm nuam si in teh maw ka ci hi. Topa hoih ahih manin tua bang hunte a tung pelmawh dingin ka lamen a, ka thungetna zong ahi hi.\nAnn kine thei ding hita cih ciang ka tuncil nitak vua ka kikholh khop bang un “GM Product” cihte bel ka gen nawn kei uh a, ahi zongin thu tuamtuam genkhawm, holim khawm in ciamnuih luite peuh genkik, pholh kik in hun nuam ka zang uh hi. Khualpu dam melloh manin a nu Bawinu leh Khualpu hong kikhawm theilo a, ahi zongin inn ah thungetna hun khat ka zang thei uh hi. A inn uh lah gol, a room lah kicing in, a desktop computer uh zong zat nop mahmah hi. Australia ah Zomi te in Apple Computer pian vive na zang uh in a nopci lihliah vive na himawk hi. Inn khempeuh phial ah compound nei ahih manin utte adingin pak, anteh, singno suan theihna ding om hi. Inn lei zo peuh le uh a huang neilo cih omlo hi.\nVok ngoi hong em khin uh a, kuang tawh innsung ah hong tawilut veuveu uh hi. A khu vitvit kimu thei a, a nam kiza masa zaw hi. Gilkial sak hanhan a, bawngsa tui gim hong nam thuah leuleu a, aksa kan gim in hong behlap taktak ciang eima cil ciat kivalh hita mai hi. Thupha Khempeuh Hong Pia Pasian kiangah lungdam koh khit ciangin komau kuang ding ciat la in ka duhduh uh, ka deih zahzah uh la in ka ne ziahziah uh hi. Christmas hinailo napi sa duhzahzah la, duh zahzah ne thei cih pen THUPHA takpi hi, deihsakna thupha hi. Ki itna ankuang ahih manin lim in al a, cil in khum hi.\nAussie Zomi te in a facebook vuah vokngoi photo koih pahpah uh, voksa em huan min sitset khawng koih pahpah uh ahih cianga i cilphulsak mahmah. I va zin leh kituakkha takpi mawk, nak lungdamhuai hiven. Lim lah lim, cil lah cil. Tengsuak in nene leng ki ut mai hi. Australia a tung dingte hampha sa ing. A tungkhinta te lah hampha masa sa ing. Gam nuam, nek leh dawn kicinna gam hi.\nA zah tampi in TOPA in a kiluina kuangte dimkik dinga, a zah tampi thupha tawh na vuk dinghi cih ka lamen uh a, ka deihsakna uh ahi hi. Zingmah, thai mah ciang ciah ding hita ka hih man un hih bang sa lim ka nek kik ding uh mualmong et bangta kha mai ding ka um hi.\nTawm behlap leng. Kei ka hamphatna khat pen sa duh mahmah pawl ka hi vanglak hi. Neutung pan khua ah sa kine den, khintung ah sakeu kilawi ngeilo pawl ka hi vanglak uh hi. Ka pianna pute zong sa man thei lam na hi in, sa ka ngawl taktak ngei kei uh hi. Tua manin sa duh mahmah pawl, sa lim zong a thei nuam dekdek pawl ka hi hi. Kei mahmah zong sa beng in ka vak tawmlo a, zusa, vasa, gamsa zong in ka diangkhia thei den hi (sangkhak ciang). Tua manin Aussie ah sa lim hi ka cih pen a uanggen ka hi kei a, a sate uh a fresh mahmah na hangin a lim hi cih ka tel hi. US zin lai khatvei Pa Thawng leh Nu Kok tawh Kel go in ka pai uh, tua sa ka nek uh zong a lim mahmah, a fresh mahmah ahi hi. Tua banga sa thak, sa lim, a fresh mahmah peh Aus leh US ah om himawk hi. Sumbuk ah kizuakte pen a sialo dingin aki “process” sa ahih manin a lim dan tuam hi.\nGilvah phit phet in ka nek khit uh ciang lungdam ko, thungetna nei khawmin lungnuam takin ka kikhen uh hi. Hunpha ah Topa in hong kimu khawmsak kik dinga, hih banga lim an leh mehte kine khawm kik ding hi cih lametna lianpi ka nei hi. Ka tute Topa in thupha na pia henla, a sep a bawlna vuah lamzang in lawhcinna na ngahta uh hen. Tunote sangkahna leh pilna zonna ah zong pilna cimna a pia Topa in a kicingin na pia in a lawm a gual lak ah mi englo, mite etteh in na lamsangta hen. Lungnuam cidam in kalsuan in Topa mai zongin nisim nuntakna nuamtak in na kalsuan uh hen. Hong deihsakna khempeuh uh amaute adingin thupha suak in a dim, a let in amau innsungah thupha tui bang na luanglut ta hen. Hun hoih hunpha hong piapa tungah lungdam. I omna ciat ah Topa in hong kemta hen. Amen.\nPrevious: Tulaai Leitung Thuthang Tuamtuam Updates October 8, 2015\nNext: Ka muhpak US Gamthu pawlkhat (20) ~ Awn Za Pau


url: =Kandawgyi Palace Hotel meikang hangin mi 2 si, akatna ahang kitheinailo :: ZOMI DAILY\nposted on 20 October 2017 at 4:59 pm Lomkholna: Myanmar, News, Sawltak, Yangon\nMyanmar, Yangon khuasung aom Kandawgyi Palace Hotel pen Thursday zingsanglam in meikanggawp hi. Misi pen akizakcilna ah mikhatbek asi ci’n akiza hi a, ahi zongin adangkhat kibehlap in, misi 2 phatota cihi.\nHih meikatna ahangpen kumpi thunei te leh Hotel anei te’nzong bangmah theician nailo uhhi. Zingsanglam 3am hunpawl in meikang akipan himawk ahih manin, Fire Investigators te’nzong meikat kipatna pen paulap “Evidence” kician limtak in azonsan laitak cih MMTimes pan kiza hi.\nZanni in akizakna “initial investigation” akibawlna ah hih Hotel ii inndawl 5th Floor panin meikang akipan kici hi. Tua inndawl 5th Floor sungah Meeting Rooms tuamtuam leh zintunbuk Guest Rooms zong tampi aom ahihi.\nHih Hotel anei ahi Htoo Hospitality panin CEO asemlaitak ahi Raymond J. Bragg in agenkhiatna ah meikat akitheih ciangin meiphelh dingin Fire Brigade te ki zasakpah a, amau sawlna “Instruction” piakbangbang in aki gamta hi ci’n genkhia hi.\nTulian laitak in hih Hotel meikatna ahangpen ko ii genkhiattheih bangmah akician omnailo hi. Police te ii kankhiatna “investigation” Result aki ngaklaitak hi ci’n genbeh hi.\nHih Hotel geinai ah meikat akipatlian laitak in aomkha numei khatin agenna ah apuakkham, agin ngaihmahmahkhat kiza a, tuakhit ciangin Hotel Building sungpan in meikhu pusuak ziahziah cihi.\nTuakhit ciangin meikuang tawh kizompah a, meikuang pen huaisia mahmah ahih manin, asung ah meikuangsakthei “inflammable” van honkhat omhiding cihi.\nRegional MP U Hla Htay in agenkhiatna ah hih Hotel mai ah zingsang 3am hunpawl in katung a, tuahun in meikuang pen phelhzawhding hinawnlo in, kuangziahziahkhin cihi. Lamzikpi tungah Hotel zintung Guests tepen azanlup niklepuan tawh omngeingai uhhi.\nAkhut sungah bangmah tawiman neilo in, ami asuahtaktheih nadingin ataikhia ngeingai uhhi. Hotel Staff tengin Firefighters tetawh Gas Tanks teng apualam ah nawnkhia uhhi. Meiphelh inzong buaimahmah uhhi ci’n genkhia hi.\nHih Hotel meikatna tawh kizui in Luxury Hotel khat buangding in Fire Protection System akician omlo, neilo hi ci’n kigen hiauhiau hi. Tuavai tawh kisai in CEO Raymond J. Bragg in agenna ah hih Kandawgyi Palace Hotel sungah Fire Protection System hoihtak kithuah in, avekin siatna bangmah omlo, ahoih vive hi ci’n genkhia hi.\nYangon leh ageinai States, Regions tuamtuam panin meiphelhding in Firefighter mi 500 val leh Fire Truck 60 valtawhh mei akiphelh hangin kiphelhsiang zolo in, Kandawgyi Palace Hotel pen meikuang lakah beicipdek hi.\nVideo: Fire decimates Rangoon’s Kandawgyi Palace hotel\nHotel Official leh Police te genkhiatna ah hih Hotel meikatna hangin mi 2 in sihlawh hi ci’n genkhia uhhi. Media tuamtuam te genkhiatna ah tua asi mi 2 tepen Japan gammi leh Thai gammi ci uhhi.\nMingalar Taung Nyunt township panin Police Officer khat ii genkhiatna ah asi khatpen 5th Floor meikat kipatna inndawl panin akimukhia cihi. Tua asi pen Thai gammi hiding in ki ummawh a, ahi zongin numei pasal cihpen akician in ki genkhiathei nailo cihi.\nHih Hotel meikat laitak in inndei 96 Rooms ah zin atung hi a, zintung khempeuh Local leh Foreigner akigawm in mi 141 zintung in aomlaitak ahihi. Tua zintung Guests tengpen ageinai aom Chatrium Hotel leh Hotel Rose Garden te ah ki tuahpheisak hi ci’n CEO Raymond Bragg in genkhia hi. Sawltak #zomidaily\nPrevious: Melbourne Zomite’ dahna thuthang: Pa Len Khan Piang (kum 49)\nNext: Na hoih khat sepkhiat theihna ding in


url: =Puandum leh Puanlaaisan (Ngeina Vangil) :: ZOMI DAILY\nposted on 2 June 2015 at 10:12 am Lomkholna: Article, Ngeina, Zokhai\nMimal-a hongdong zeuhzeuh Zomi khangthakte’ ading dawnna:\nNgeina Puan Taktakte\nZomite-pen kuama’ pattah loh-in hong pantah, hong makaih vaanglianpi khat nana om-a, pilna leh bitna-tawh kidim thuciin tuamtuamte leh numei pasal minsel puan/dial te nangawn nana nei-uh ahihman-in Pasian’ Min I-phat uhhi! Maranatha!!!\nPuandum leh Puanlaaisan-pen Zomi Numei leh Pasal’ minsel vangilte hi-a, American Missionary te’ hongtun ma-a akigaan ahihi. Siamgat-pen kuama’ hong pattah hilo-in, pupate vaaanglianpi khat-in ana-piak siamna ahihi. Khutsiamzil lamsang kipattahna dangte-tawh kibang lo-in, amau’ theihtawm bangphial-in akipia suksuk siamna ahihi.\nTaangthu cihtheih ahita ka’ pa-pen 1929 kum-in suak-a, ama’ nu – ka’ pi, Pi Ciangcing-pen 1899 kum (kiim)-in suak-hi. Ama’ nungakno laai-in Puandum leh Puanlaaisan-pen mi-nuamsa zawdeuh, ankhing kham zawdeuhte bek-in nei-a, niiksiing ahihleh neikim uhhi. Niik teen-khat teen-nih khawngbek-tawh alemtoto-uh (tu-a deihdeih-a laih ziahziah daan hilo, haksa ahihman-in 1 leh 2 ciangbek nei-in dawm mahmah, sawtzangh mahmah-uh) ahihi.\nPuandum leh Puanlaaisan te-pen ka’ neulaai-in ka’ Pi-in bangzah-in piibawl-hiam cih tu-in ka-phawkthak mahmah-hi. Khuadam sa-in apuandum silh le-ung, “kheihkheihkheih, bawkte, bawite, hihte-maw ahunlopi-a kisilh ngeilo” ci-in hongzol-in hong sennsak ziauziau-a, mawksilh peuhmahding hongphal vetlo-hi. Puanlaaisan-pen ko’ khua-ah daapzaal kici-a, tua-zong sia-kadawh-pwey khawngciang-in silh nuam-in la khiankhian lehang “hihte ahun-amual omhi” ci-in hongphallo uh-a, sia-kadawh-pwey khawng bangmah-a hong simsaklo-uh ahihi. Ei’ ngeina-ah nana-om ngeilo takpi-mah ahihi.\nPuandum leh Puanlaaisan-pen Zomite’ Ngeina puan thupipente hi-a, 1900 ma-in kinei khin-hi. Puan tung-a meel (color) te-pen khangthak khenkhat-in “pupate-in asan, a-eng bawlthei mahmah kenteh” ci-theiding uhhi. Pupate’ meel (color) bawlzia akithei nawnlo hizaw-a, asan-pen kheiisan-tawh bawl-in, a-engpen bepi-teh leh sathau nam khat-tawh bawl uh-a, avompen singhaang-naai leh beelmang-tawh bawl uhhi. A formulae I-theih nawnloh manbek hi-a, pute’ hun nangawn-ah thausialphei zepna tekhawng, tembul, naamsaubul leh apaai zepna tekhawng ameel kip mahmah-in kikheel vetlo-hi. Tua ahihman-in meel bawlthei lua mahmah-uh ahihlam umkhial lo-a upding ahihi.\nPuandum: Puandum-pen Zomi Numei minsel hi-a, adiak-in tanu neite’ ading-in Mokhak Ni – tapa neite’ ading-in Molaak Ni-in Mo leh Moliahnu-in silh uhhi. Tua ni-in mokha innteeknu (mo’ nu) leh mola innteeknu (mo’ teeknu dingpen) te-inzong silh uhhi. Ton ciang-in Tonteeknu-in silh-a, tualo mundang-ah kizangh lo-hi. Numei-in asilh ciang-in adeek vial-in aliangko nihtuak-ah, a-aang lam-ah kaaisuk-a, dial-awh bang-in ok uhhi. Puan baatphei kici-in atunglam-in kikhaisuk zeuzau ngeilo-hi.\nKhangcing numei khat asih ciang-in laáng ahihkeileh haankuang-pen Puandum-tawh atunglam-in kizeem-a, tua Puandum-pen haan pan-in kiciahpih kiik ciatciat-hi. Atunglam-a akizeem-pen misi hi-a, Baatphei-a akizeem-pen mihing ahihi.\nPuandum-pen ataangpi Zomi Numei kim-in neihding haanciam uh-a, ahizong-in akizatna-pen Pasal Aneih Ni leh Mo Aliah Ni, leh Sih Ni bek-ah kizangh-hi. Mo Aliah Ni-pen ama’ ni hilo ahihman-in athupi-pen Pasal Neih Ni leh Sih Ni bek-ah kizangh cihding ahihi. Tua ahihman-in pasal neihding alamen ngam nawnlo Zomi numeite-in Puandum-tawh kizep hunding (Sih Ni) bek ngaak-uh ahihman-in,\n“Guallaai-ah dumpuan ka’ baatphei ding-aw, haaibang ngaak-in vul ing-e,\n“Haaibang ngaak-a ka’ vulna-aw, baatphei tungsuah phamna-hiam ci’ng-e!\nci-in laphuak uhhi. Zawlleenna-ah nungaak-in hihla asuutleh angaihpa omthei nawnlo-in kiteen nading manlaang tak-in vaaihawm pah ci-uhhi.\nPuanlaaisan: Zomi Pasal minsel Puanlaaisan-pen kimawk silh lo-in, Ton Ni, Miimza, Taangza Aih Ni leh khangcing pasal khat Sih Ni-in kizangh bek-hi. Molaakna-ah silhlo uhhi, banghanghiam cihleh Pupate-in ama’ zii-ding akilaak ciang-in ama’ lawm itte-tawh atuam-in hunzangh uh-a, mola khawng-in va-kuan kaankaan lo-uhhi. Zek (zehtan bang-a zahtaakna-tawh tang/zuui) bang-in thupiibawl mahmah uh-a, akisawp ciang nangawn-in ka’ Pi’ hong hilhna-ah, “taangbaan dungzuui-a pho loding, khep nih suah-a khaisukding” hongci ciatciat-hi. Banghanghiam cihleh Puandum mahbang-in pasalte-in veilam liangko tung-ah kuah-in abaatphei-mah ahihman ahihi.\nPasal khangcing khat asih ciang-in laáng ahihkeileh haankuang dungzuui-in kituam-a, haan pan-in kiciahpih kiik ciatciat-hi. Atunglam-ah silhpen misi cihna hi-a, baatphei-pen mihing cihna ahihi. (tu-a Puanlaaisan athaangbawl Zaamnu’ silh daan-pen misi cihna ahihi). Hihthu ka’ Pi-in hong hilh ahihman-in Puanlaaisan atunglam-a ngawngkhih (necktie) akibawlte cikmah hun-in ka’ ok ngeikei-a, awh-zong kasawm vetkei-hi, deihzong ka’ deih vetkei-hi, banghanghiam cihleh thutheihloh vaailua leh pupa’ ngeina thaangzat vaailua sa kahihman ahihi. Aneite’nzong nana phuumcip lel le-uhcin pupa’ laukha laambang apaak zawtam cici-ing.\nTanghciin-tawh mehpak lehang: Tanghciin-pen pupa’ hun adiak-in tualgaal laai-in khua akisaatleh akhuakhua-a kidona hun hi-a, tua ama’ khua ahuu, ahum leh ahonkhia Ngalliam tebek akipia ahihi. Akizatna-pen, Gaal Aih Ni leh Sa Aih Ni bek-ah kizangh-a, Vaphual Mul tot-in Ngalliam pa-in lumsuih laamna alaam kawm-a abaatphei ahihi. Tua Ngalliamte asih ciang-in laáng ahihkeileh haankuang-pen atunglam-in Tanghciin-tawh kituam-hi. * Tu hun-a bangmah sep gina nei ngaplo Tanghciin khawng kipia ziauziau, biakna siate-khawng pia mawkmawk, kuama’ piakzong hilo, akizuak lei-in puan-a khuui-a silh maimai cihte minam it te’ ading-in laaitang nat-huai mahmah-hi. Tuabang ahihte-zong ataktak-in minam ngeina thaangbawlna hi-a, haii cihtak-a ahaii hilel-hi. Amau-houh pil akisa tata hizaw laaideep-uh. Tuabang puante silh lohding, khiahbawl-a, piakding akilawmte bekmah piakding ahihi. Haii gamtat lua mahmah hihang!!!!\nMinam Ngeina azuun ding-a akipan kipawlna tudong om naailo cihtheih-hi. Malaysia-ah ZOCUS om-a, Kawlgam-ah omlo-hiam cihtheih khop-in Ngeina Vaai athei ki-omlo dinmun ahihi. ZOMUS -in music lambek, ZOLUS-in literature lambek, ZCLS-in Zolai mahmahzong apuah azuun sang-in Christian thutheihna lambek-mah, Zomi lah ahi Christian-zong ahi veve honkhat paampaih laailaai cihbangte kinei-a, NGEINA Azuun Pawl om naailo-hi, Ngeina mahmah-zong thei naailopi-a “Zuunding” cihbel apiang theilo-mah ahihi. Ngeina puan thupite uutbangbang-a abawl-houh atung-ateng keekkeek hi zawsop uhhi, hong heetkhaakleh bawkzek hiding I-hihteh ki-meetkhia sak lelni.\nNgeina theihna-in minam itna aguipipente’ lak-ah khat ahihi. “Zomi it mahmah saam naveng-in I’ Ngeinate ka’ theih omkei” cihpen “Pasian um mahmah-ing, Amah kua-hiam theikeng” cihtawh akibang ahihi. Minam theih kuul-a, Pasian theih kuul-hi. Pupa’ khekhaap theih kuul-a, Pupa’ Ngeina theih kuul-hi. Social thinkers, Philosophers, Scientist I-suak zong-in I’ minam leh I’ ngeina theih kuul-hi.\nHunkhat laai-in, siamsinna lam-ah thahaat ahihman-in Romanisation langpan sawm-a Church of England hong kiphuh hang-in Italian te naakpi-in hong haanciam uh-a, tu-in leitung-a ulian, mihau pente’ lak-ah Italiante naaktam mahmah uhhi. Australia ngial bang-ah Minister honmaangkhat Italiante ahihi. A’ Ngeina-uh khahsuah lo-hi, a-awsuah-uh khahsuah lo-hi. English apau ciangbang-in asiamlo kisa khadekdek zawzeen taleh athu-in naakzawh mahmah, tel mahmah-uh ahihman-in accent-tawh examination kibawl lo-hi. Pau lehlehlel uh-a, lian mahmahlel uhhi. “Makaai khat nahihteh na’ Teizaang awsuah khia photphot in” cihte ahaiivaai nana-hi zawsop lelmawk-hi, banghanghiam cihleh mite-in accent bangmah ahihlohlam theita, akammal, adeihna theician peuhleh, zanghsiam peuhleh cihte honghi zawta-hi. Khangthakte-in hih “…. awsuah tuamtuam I-neihte ‘zaaknop’ I-saktheih naaikeileh gualbaanlo, khuapimilo (unmodern, uncivilised) I-hihlaai gige lamtak phawkni. Lampaam singsaat pak hang-eih…..\nNgeina: Puandum, Puanlaaisan, Tanghciin, Khéphiau te-pen akimawkzat omlo-hi. Khéphiau bangpen nupite-in silhdelhna-ah akah ciang-a akikhuhna-uh, sihgaalna puan hipenpen-hi, tualo-in mawkzatlo uhhi. Khangthakte-in lungngaih ding-ah, namdang khat-in Puanlaaisan-pen pheiituam khawng-in hongzanghleh thusuahding, Court tunding I’ mawhpuak ahihi. Hihte-ah mapangding “Simbeng-zong kim ciitciat tangzaang kiguang” acih mahbang-in amapang diakding kipawlna kisam-hi. Mimal maaitang etna-tawh, “ko’ kipawlna thulu mahmah zongtawh kisai khakei” cih thapaai tepawl a-omloh dingzong naakpi-in thupi dinghi. Tutung-a Zomi numei khat-in Puanlaaisan hong thaangbawl bangpen naakpi-a a serious mahmah hi-a, Yangon-ah ZOCUS a-om keileh Zomi minpua kipawlna a-omleh tua kipawlna min-tawh Court kitun akuul ahihi. Numei’ khat-in akawng nuaisiah atuam nading genloh Puanlaaisan-pen numei’ duangtung limlim-ah akibaang ngiat loding ahihi. Hihte Pupa’ Ngeina hi-a, Pasian zahtaakna-zong ahihi.\nGender Equality-pen developing country background ansi khempeuh ataangpi-in “Numei leh Pasal Kikim” sa-kha uhhi. Naakkhialh mahmah uhhi. Gender Equality amuiituum masa-pen “Numei inzong vote khia theiding” cih pan-a hong kipanto hi-in: Numei ahihna-tawh simmawhbawl lohding, sila bang-a zat lohding, mawk vuakvuak lohding, mawk maak loding, ukcip locing cih-a kipan ahuampi genna hi-a, numei leh pasal kikim, kibang thei ngeilo-hi. Numei-in pasal’ thatangbang nei ngeilo ding-a, pasal-in niin neilo-in naupaai ngeilo dinghi (zatosiampite’ bawlte atuam). Pasal-in pasal ahihna-tawh mawhpuak nei-a, numei-in numei ahihna-tawh mawhpuak nei-hi. Ei’ hihna ciatciat theihding, ei’ mawhpuak ciatciat theihding, ei’ kizepna ciatciat theihding ahihi.\nTua ahihman-in Zomi numei ahihleh pasal aneih ni leh lukhuneelkaai akhuk ni-in Puandum-tawh kizeem lel henla, pasal-in gaalmat samat-hun hi nawnlo ahihman-in leitung buppi-a akizanghthei (Asia gam-a akipia mawkmawkte ahilo) lailam lawhcinna lianpi aneih ni leh zii aneih ni-in tanghciin-tawh kizeem lelleh kilawm mawhlo dinghi. Akibatna uh-a, asih ciang-uh’n numei’ haankuang Puandum-tawh kituam henla, pasal’ haankuang Puanlaaisan-tawh kituam tahen! Tualo lasakna-peuh, kikhopna-peuh, zuaugen ding-a pulpit ngahni peuh-in hih puante-tawh kizeem liatluat lohding mihing vaai ahihi. Tu-a Zopuan akici khialkha Tedimpuan ahihleh designer te-in aphal naakleh khutdawh ngetna ahzong silhtheih hilel ding-a, mikheemna-ahzong silhtheih hilel dinghi, banghanghiam cihleh abawlte mahmah-in “Zomi cihbang om ngeikei, eimi bek-om” ci ahihman-in thupi laakluat nading omlo-a, ahizong-in Puandum, Puanlaaisan, Tanghciin, Khéphiau cihte zek bang-a akizangh, Ngeina Puan Thupipente ahihi.\nHihthu honggin nading-in Zaamnu hong kizangh hi-a, “Kua-in ta-ya suai-ding?” cih kitheilo zahdong-in Zomi Minam Kipawlna tualniam I-hihlam kithei-hi. Tua ahihman-in Ngeina Azuun ding-in kipawlna kician neihding kisam-hi.\nZOCUS-pen Zomi Culture Uplift Society ahihman-in Kawlgam lamkaai-bek enpak lehang Zogam: Tedim, Tonzaang, Cikha, Thuklai, Laaitui, Kawlpi, Mandalay leh Yangon peuhmah-ah phuhloh aphamawh ahihi. Kipawlna-pen mawkphuh thapaihding hilo-a,\nThuthei leh avei khempeuh kizasak masading\nLungdeih sinthu suut khawmding\nTuplehngiim kician sinsen-a Statement bawlding\nStatement of Purpose-tawh kituak-a kalsuanding\nThukhunpi-in Statement of Purpose tawsawnding\nCulture ahihleh Literature leh Music and Dance zong kihelding\nAwsuah (Accent) thoihna leh phungvuhna kihelding\nKipawlna-in ahuamna munlehmual sehkip neiding\nBawhzuih ding leh pelhding kigii khunna seh sinsending\nHihteng akizawh takteh Kawl Gamukte’ kiangpan Registration ngen/ngah-ding\nMakaai dingkhawng kituh pahmalam loding\nMakaai te-in, “Zomi Culture Uplift” ahihlam, ama’ aituam nasep aseem ahihlohlam kitheiding, mipi-inzong makaaite-tawh sisan kinaaina peuh-tawh ameet laaknopna neilo pahding, minam tuihual-tawh tonkhawm theiding.\nHihbang kalsuanna I-kipat keileh I-ngeina lianpente nangawn hongki thaangbawl seemseem ding-a, mi-in ciamnuih alsawhna, cimphawng, kizepna khelnono cihbang ciangbek-in hongbawl dinghi. ZOCUS Kipat nading alungluut teng-tawh kamkum khopding kigingkhol den-ing, kigingkhol den ni!\nNgetna: Puanlaaisan-pen numei khat-in kawngnuai tuamna-a hong zatna tung-ah ZO-AW, Zomi National Council\n(Kawlpi), ZOMUS, ZOCUS, ZOLUS, ZAM, ZAA, ZAUS, LZI, WZC, ZCD, GZA khempeuh-in “Condemnation Letter” hong gelhciat le-uhcin na’ manphatna-uh kimu dinghi. Gap akuulleh gapding ahihi. Liausum aneih keileh mimal-in huhciat zaw lehang-a, tein 10 khawng gaam pongpong lehang, asumbel kidong zawvet bilbel ding-in “gapmin” publicly-a kitheizaaksak ding, tua hileh namdangte’n I’ ngeina hong zahtaak theipan dinghi. I’ sawmleh gapsum keizong huh lelding hi’ng. “Zomi Pupa’ Ngeina Puanlaaisan thaangbawl ahihman-in Tein 10 kigaam-hi” ci-in Kawl News ah suak limlimding,……..\nPrevious: Lungkim nang, Thalak nang khat bek om\nNext: A lawhcing makai i cihte in\n2 June 2015 at 6:55 pm\nTHUPI SA ING EI HIH.\ndal mung says\nHi sa lua ing\nDahna Pulakna : Mangpha Tg. Kham Suan Mang (Hatlang beh) kum 56


url: =Counselling, Mentoring or Coaching koi hi zaw? :: ZOMI DAILY\nCounselling, Mentoring or Coaching koi hi zaw?\nposted on 24 January 2018 at 7:35 am Lomkholna: Article, Health, Nantalsuan\nIh ‘Nu’ gilsung pan ih piankhiat aa kipan, ih piicin dong’ hong kipattah kul a hihi. Pahtah loh makaihloh-in mi kisuak khollo hi. Ih sia-masapen nulehpa a kicih mahbang in, a tamzaw nulehpa in a khansuah ki hihi. Tua hi aa, nulehpa pen pahtahnalam-siamna khempeuh a kigawmna ahihi. Tuasiamnate lak ah, Nulehpa khutma zom-in, ih khancing na ding’ midangte zong a kihel thei, counselling, mentoring leh coaching te bangdan hiam? cih a tom in ih gennuam hi. I piicin semsem nading’ ngiimlehtup ih tangtunzawh nading-in a kisam kalsuanziading kihuhna,kilamlahna leh kimakaihna te’ a hihi.\nEimi sung-ah, a taangpi in, Counselling leh Mentoring cih kammalte’ ki zangei phadiak in ka um hi. Coaching bel tuukpeng(football) leh kimawlna (sports) uukte’n kiza phadiak a hi hi. Kalsuan kihuhnazia hoihmahmah a hiteeita zong, ki deihsaklua kisa-in, telkhinlopipi-in, zatna ding’ a munlehtual tek-ah ih zatsiamloh ciang’ buaina, ki telkhialhna leh lehtatna piangzawthei taleuleu hi.\nGentheih haksatna, tuahsiatna, cidamlohna leh dahnate tungtawn-aa piang’ lungsim-natnate a damna ding’ in ih vangik hongkuppih hongpuakpih, khuavakthak hong ihmuh nading-in kihuhna a hihi. Ih nuntaak sung-in, hunkhat teeiteei ah ih kisaptekding khat a hihi. A masapen-in, eilehei huhna ih kisaplam kitheih kul aa, hamsataleh huhna ih nget ding a hihi. Ih tuak hatsatna-te hang’in ih lungsim-ngaihsutna-ngei kemzolo in, ih nuntaak-luheek, lungsim-luanziate kilamdang in, a diakdiak in, thukhat peuh a pianteh, a khawltheipaklo liinna-launa cihbang aom aa leh midanghuhna kisamta cihna a hihi.\nHuhna hongpia theidingte pen ih lungsim-natna dungzui in, kiteelthei aa, pawlkhat bel mimawkmawk in hong huhzolo thei hi. Tua hun ciang-in, counsellinglam a sinlehsiam te zuan-in lamdik/maan kilahsak ding a hihi. Tua huhna hongpiate pen, kihonuam, pawlnuam-uh aa, hong lungvaksak, hong tawldamsak, suaktatak aa ih lungsim hong suahkhiasak leh ih thum ih tauna hongngaizo bek hilo, mimuanhuai, hong lungmuangsakmi-te a hi uh hi. Ih suahkhiat thute zong khinkhaisiammi-te a hi uh hi. Gamkhangto-te’ ah bel damna-siampu tawh kikup masak huai ci uh hi.\nHunkhat lai-in, Khamtung-Zogam lam-ah Pasian thugenna- Crusade khawng a omteh, crusade siimte-mimal in, counselling kineihpih cih kiza zeel hi. Lungdambawl ciang, hongpaiding’pa pen ‘wonderful counsellor’ kici aa, ‘a deihte tung, nopna omta hen’ ci-in ih kitaangko mahbang in, Counselling zong a kisam te’n kisaplamtel in, huhna ngettheiding thupi kici hi.\nIh nuntaakna a ki khangkhaizawk nading’ in kihuhna hi-aa, ih muan midang khat in ih nuntaakna hong telpih in, a maatuahkhak-theihna dungzui-in, mailam bangci kalsuan-gamtatding’ cih hong deihsak-gentheihna kizopnakhat a hihi. Mentor in hong genthute zuihloh phamawh hilo zeel hi. Suaktatak in teeltheih a hihi. Ih nunzia dungzui-in eilehei ih kitheihnang lampi’ hong khunsak uh hi. Mentor in thupiang thu-om khat ii a deihna, a cihnopnalian genpahlo aa, ih theihtheihna ding’in, dotna tuamtuam zangkawm in, akisapleh lamlakna, ngaihsutpiakna leh hilhna (advice and suggestion) tawh ei leh ei hong kimukhiasak hi.\nMentor tawh banghun ciangdong kizomding cih pen ciangtan omlo in, a kisam bangbang-in, kikuptohtoh ding a hihi. Lawhcinna pen kiho,kizop leh kimuhtuahna tungah kinga hi. Tua a hih man-in, a langnihtuak in nasepkhop kul hi.\nMentor hoih khat in, kihosiamna, kipiakkhiatna, thungaihzawhna, thutheihnopna(thuduhna-hilo), thutelmuhna, zawhna(vangliatna), a mahlehmah kimuanna, kizopsiamna(a hunhun in mitawh kizopna), muhtheih-baihding’ limlahsiamna, kikholhkhop-nopsakna cihbangte’ a neiding kisam hi.\nTuplehngiimkhat bangci tunding cih thapiakna leh tuhunlian aa- ihdinmun kitelsakna a hihi. Ih neihsa pilna, siamna eilehei bangci muhkhiat aa, bangci zatding cih a hihi. Siamsinna ah, theihlohlam kitheilo, theihlohlam kithei leh theihlam kitheilo cihbang in adawldawl in om a hihi. Coaching in, liimlangh(mirror) mai-ah ih dinciang, a hibangbang-in hong kimuhsakmah bang-in, ei pilna-siamna-thahatnate’ hong kimusak a hihi. Tua a hih man-in, ih theihna ihsiamnate eilehei bangci kitheihding leh a muibunpen ding in bangci zattheihding cih kihuhna hi aa, sangsia bang in, kihilhna(teaching and advice) hilo hi. Ih tupna ih tang’tun nading’in eilehei mah in, ihneihsa pilna-siamna zang-in kikalsuanthei cih upna a hihi.\nA tomin etkaakni cileeng, Counselling pen hatsatna tungtawn-in kingah lungsim-natna te a damna ding’in kibawlna(Therapeutic or Psychological healing) a hihi. Mentoring pen a siamsa ihmuan khat in hong makaih leh eiguaksang’in tuplehsawm kitang’tun baihzaw cihna hi. Coaching bel mentoring sang dawlkhat sangzaw ciding hiam? Pilna-siamna ih neihsa-te’ ih kiteltheih nading’in, kihuhna hi aa, eilehei tha-in, tuplehsawm tungzoding’ deihna a hihi. A thum in, mimuanhuai-thuthaangenlo (Kawlpau-in nohlong) hihding kul hi. A thuleh a muntek telding thupi hi.\nA tawpna ah, ei leh ei kithei aa,banghun ciang, bangdan in hong kipanpih, hong kimakaih leh hong kihuhleh cih theihding a thupiit-zahkhat in, a langkhat ah, ih huhte aa ding’in zong, muantaak-suantaak leh noptuamna ih hih ding kisam hi. Ei dinmuntek kitheihding thupi hi. Keimah a theipen, cihziautawh bangmah phattuamna omlua lawmlawmlo a hihi.\nZomite’ a tamzaw koimun-ah omzeel ih hi tam?\nA kicing zaw in a simbehnuam te’n:\nPrevious: Myanmar leh Thailand gamgi kikal ah gamgicing galkapte’n kisinna bawlkhawm\nNext: Kachin, Myitkyina aom Kanbawza Bank ah damiah lut, thein 920 puakhia


url: =A siangtho bangmah neihlohna ~ Dim Lun Zam :: ZOMI DAILY\nposted on 13 September 2017 at 7:15 am Lomkholna: Biakna, Dimlunzam, News\n“ Leitungah neih leh lam bang na nei a?” ci in Siapa in hong dong dihdih. “Tam lua hi ven ka neih” ka ci kik hi.\n“Tu lian in bel na van kholna ah khol phot tadih hi ve cin maw. Tua na van koih na pan in lakhia mah le cin zong, nang neisa hi tuanlo lai a hi ve.” ongci leuleu hi.\n“Bang a ci nuam na hi a sia aw?”\n“ Lai Siangtho limtak in en lehangh, leitung mite in na a neih theih nading thu om peuhmah lo”\n“ Sia aw, Lai siangtho in leitung na te neih theih na ding tampi gen hi lo maw?”\n“Gen taktak kei veh aw.”\n“Sia aw, nei;have, keia;mine, ama a;his, amau a;theirs, cih kammal te pen Lai Siangtho sungah om hi ven.”\n“Tua kamal te pen kamal a ki lekkikna pan a ki ngah hi. Thu khat pan in aman na ciang khat bel om hi.A hi zongin, tua sang in a cipnopna taktak khat om hi veh aw. Hebrew te Lai Siangtho kammal sungah,neihding (“to have”) cih kammal om lian lo hi. “Ken nei” (I have) cih bang ding kammal ding mahmah om lo. Tua ahih man in, Hebrewte kamin, leitungah nang bangmah neih khuan om peuhmah lo hi.\n“Tua ahih leh tu a I neih leh I lam aom vetvat teng e?”\n“Hebrew ah bel ahi tawh kibang cihna hi. Ataktak ahilo: Illussion ki ci hi. Nang a taktak ahih tak in na nei pai suak pah kei ding maw?A hihhang maw, nang pen leitung ah bangmah kemcip zo kei niteh. Na neih khempeuh pen tawlno sung bek a ding hi bek hi.\nNi khat ni teh hiteng khempeuh a vek in na khah khiat veve ding hi lo maw.Tu a a nei mahmah dan na kisak khak pen hong ki kawmpak bek leh hong ki ap pak bek hi ven. Tun na theih ding ah, tu a na neihsa pen nang a hi na cih khak leh thuman thutak tawh a ki tukalh a anungta hi pah teh.\nTua bangin na nuntak suak leh nang a ahi ngeilo ding khat nang a suah nuamlua in aki lailai leh abuaibuai na hi lel ding hi. Tua ahih man in, tua nate khah khia le cin bek thuman thu tak tawh nungta thei pan ding na hi ve. Tua ahih ciangin, thuman thutak tawh na nuntak nop taktak leh Hebrew sung ah nungta in.”\n“Na neih na ding in nei kei zaw ve.” (to have no have)\n“Hi lua hi, na nuntak nop leh neilo ding.” Na neih kei leh buaina veng hi.lungkhamleh lung hih mawh cih om lo hi.Tua na te nang a hi lo pi. Tua te deih man in vangik pua in nuntak kul zawzen samkei sa lua ingh.Bang hang ci ve.. na nuntakna nang a hi lo, nangnuntakna pen nang a hi leh na vangik tam lua ding hi ven.”\n“Ahih hang maw Sia, na khempeuh bel tawlno khat bek a ding hi khin sam kei e, I neih theih ding khat bel om leh ki lawm”. “ Nak hih lua e” Sia pa in hong ci kik.\n“Bang ahi tam”\n“Pasian…..leh ama thupha te, tua bekbek bel a ki nei taktak thei hi. Tua pen maw, hih leitung na khempeuh na khah suah ngam zahzah amaa kiangah a pai/amah anei na hi ve”\nThe Mission: Tuni in, neihloh na tawh nuntakna I thusim I sin ding. “Na neih teng, na vai, na buaipih nate, na haksatna te,na vangik khempeuh, na nuntakna teng khah khia in la, Pasian neih sawm in.\nPsalm 16:5; 2Corinthians 6:10; ! Thimothy 6:6-11\nJohnathan Cahn Day 30\nPrevious: Tulai Leitung Thuthang Tuamtuam te Updates (Sep 12)\nNext: Malaysia, Puchong sungah mawtaw Accident in mikhat si, mawtaw awkcip


url: =US gamsung khualzinna pawlkhat – 86 :: ZOMI DAILY\nUS gamsung khualzinna pawlkhat – 86\nposted on 28 March 2016 at 8:00 am UTC+9:30 Lomkholna: Article, Awnzapau\nHoover Dam, Nevada Pan Grand Canyon, Arizona\nKhua hong zin petmah ciangin Hoover Dam pan Grand Canyon lam masuan in ka paipai uh a, nitak nai 9:30PM in Grand Canyon gei mahmah a Williams acih khua ka tung uhhi. Zintunna motel ‘ Diamond Feather ’ te parking lot ah mawtaw khawlsak in motel saap man ka dot uh ciangin mi khat $ 50 bang hong ngen nuam in tamlua sa in, piaktaak sa lo ka hih manun’ ka pata un mawtaw tungah ka lum zaw uhhi.\nNumei naupang kihello in Pasian thupha tawh cidam lai tuak kogel bek ka hi uh a, amai ah ka tutna uh pen deih bangbang a kikhuang thei kitonsak thei in nuamtak phatak a ut bangbang a lup theihna ahih manin, innsung tekhtekh a lup ding cih zong Kawlgam sumin zan khat Ks 50,000 tak saapman piak zawzen dingin iplahhuai kasa tuan kei uhhi. Ka neu lai a ka nuntakna dan leh Kawlgam nuntak zia tawh ka tuatteh saaptaak kasa mahmah kei uhhi.\nKo mawtaw gei mah ah mawtaw SUV Honda Pilot te khat mah khawl aa, a mawtaw body hong kihuang geihgeih lai mawk ka mu kha laizang uh a, a sung aa ih lawmte zong manlah tuakh mah si uh ei.. cih san ziau bek in ko zong ka puansilh uh alum theithei dingin thuap in ka silh zawh uhteh mawtaw sungah ka lut pah vingveng uhhi.\nKei bel kikhangham ta veve ahih manin, silh ding puanlum hoih ka sak zah tawh ka kigingkhol kha bilbel a, zanciang khua hong dam pian tei hangin thuak hak ka sa kei hi. Ka lu ah sampo sah nawnlo ahih manin a vot ding ka lunghihmawh masa a, lukhum ci in lutuamna mawza kiphan vilvelte ka kengkha bilbel hi. Khuttuam leh sweater bansau zong ka keng hi.\nKa ngaihsut sangin khua a votzawk pen lamdang ka sak leh tuipi maai pan a sanna (elevation: 6000ft – 7000ft) huam vive a sang na gige khong tazen a, a vot mahmah ding mah hi ci’n ka khua-nung ciantheih mahmah phing hi. Mikangte bang in ka khualzin maa in laibu sungah a simsa a theisa a pai ka hi kei uh a, a bing pai ka hih manun bangmah peuhmah kithei khol peuhmah lo hi.\nKa lawmpa Mungno pen khangkhat ka lawh khit, ka upmawh sansat in zingsang lam ciangin a van puakteng hong phek hong thawi in a bombi tensa tungah a dang khat thuap in teengthuah hi. A sawt ciangin tua bek tawh lungkim zolo in mawtaw set hong in heater hong hon ciangin bel hong nuamtuam mahmah pah simtham hi. Khuavak philhphelh ciangin tho khia in Grand Canyon lam ka zuan uh a, zingsang nai 7:00AM in ka tung uhhi. Tua lai ah hotel a giak zong a tam mah bangin mawtaw tunga lum zong tampi tak na om veve hi.\nPrevious: Lawhcinna a piangsak na mipite hi ~ Hau Za Cin\nNext: Suangzang AG biakinnpi kaatna vai thunget pihni


url: =Malaysia Factory khatah numei 172 te zawhthawh thutawh sila bangin nasem in kikhumcip ~ ZD :: ZOMI DAILY\nposted on 29 March 2017 at 12:25 pm Lomkholna: Malaysia, News, Sawltak, World\nMalaysia, Klang vengsung Jalan Pasar aom Factory khatah numei honkhat zawhthawhthu tawh nasemsak in agawtbawl mahmah Boss khat kimankhia cih theStar pan kiza hi. Tua nasem te lakah Myanmar, Indonesia leh Malaysia gammi pawlkhat zong kihel uh cihi.\nA nasepna uhpen Bird’s Nest Factory kici Sente’n zatui in azat uh vasabu bawlna khatah hi a, Tuesday ni in Malaysia Home Ministry te’n akankhiat uh ahihi. Boss papen Datuk Title aneikhat hidepzawlai mah a, ahi zongin mihing lungsim neilo in, nasem numei te pen nikhat in nai 16 valval semsak in, tawlngakni cihbang piavetlo cihi.\nBird’s Nest Factory ah asempen numei bekbek akigawm in 172 tak pha uhhi. Boss papen kum 29 aphakhin khat hi a, Tuesday ni in Anti-Trafficking in Persons leh Anti-Smuggling of Migrants Unit te’n mankhia theita uhhi.\nHihpa pen “Anti-Trafficking in Persons and Smuggling of Migrants Act 2007, Immigration Act and Employment Act” cih thukhun tetawh thu kibawlding cihi.\nThunei te genkhiatna ah hih Datuk pa in nasem bekbek numei 172 nei a, tuate pen Myanmar, Indonesia leh Local Maalaysian pawlkhatzong kihel uh cihi. Nikhat in atawmpen nai 16 pan atungsiah utleh utloh tawh kisailo in na semsakden a, tawlngakni cihbang piavetlo cihi.\nNa asepsep uhhangin khasumzong hoihtak pialo in, piasunsun lehzong ahunlap in pia ngeilo hi. Pawlkhat acina in na semzokeileh khasum tampipi katsukgawp a, pawlkhat pen khakhat in RM200 leh RM300 kikal khawngbek ngahsak cimawk hi.\nHih Bird’s Nest Factory pen 2014 kumpek panin akipan hi a, hihsung ah nasem numei tengpen nasephun sawtlua leh nasep gimlua uh ahih manin atamzaw pen lungsimzong manzotak nawnlo hileh kilawm ci’n thunei te’n Reporters te tungah genkhia uhhi.\nMyanmar leh Indonesia panin nasem in apai tezong mundang ah ataikhiat theihloh nadingin Passport te kepcipsak uhhi. Tuaban ah pawlkhat pen Passport leh Visa tungah innteeng nasemding, Domestic Workers ding kici himahleh hih Factory ah semsak in khumcip cihi.\nNasem in aom numei tepen kum 18 pan 40 gual vivepawl hi uh a, asepzawh uhpen kum 2 pan kum 3 kikal asemcip vive hi uh cihi.\nRelated: Bangladesh Factory meikang hangin mi 23 si, 70 val liam ~ ZD\nHih Bird’s Nest Factory kankhiatna Operation ah akihel pen Selangor police anti-vice, gaming and secret societies division, Bukit Aman police, immigration and manpower departments cihteng hi uh a, akisam bangin thu bawlding uh cih kiza hi. ZD Sawltak #zomidaily\nPrevious: Coca-Cola bungtung ah mihing ek kimu ~ ZD\nNext: India ah naungek suakcil khat ahingtangpi in leisung ah kiphum\nTg. Dal Mun Mang (kum 24) sihvui hungeelna\nLaaitui Vontawite Mawtaw tuahsiatna (Oct 14)


url: =Hlutdaw thuthang: MP Pu Gin Kam Lian thusunna :: ZOMI DAILY\nHlutdaw thuthang: MP Pu Gin Kam Lian thusunna\nposted on 12 September 2019 at 6:56 pm Lomkholna: Myanmar, News, Zomi\nSeptember 10, 2019 ni Amyotha Hlutdaw ah MP Pu Gin Kam Lian in “2014-Census lai-in Chin state sung ah Taiyinta nam (53) om hi ci ciaptehna vai” a thusunna leh Union Minister Pu Thein Swe in a dawnkikna te tomlakna hi. (Kawllai pan Zolai aa ki letkhia hi-in, khialna/ kisapna om kha ding hi.)\nMP Pu GinKamLian’ thusunna:\n1) Chin state ah minam tuazahzah ki om lo cih a phual aa teng mipi in a ki thei tel mahmah thu hi.\n2) A kantel pawlkhat te in minam 6/7 khawng bek om ding hi ci hi.\n3) Nam (53) om in code-401 pan code-453 ciang gualpiak suk ziau pen khial hi.\ncode-402 a Meitei te leh code-431 a Naga cihte pen Chin state sung ah om lo uh hi\ncode-413 a Guite pen behmin hi\ncode-417 a Saizang leh code-424 a Tedim cihte pen khuamin hi zaw hi\n4) Chin state a mi omzah ii 1/4 bang a pha ding Zomi te leuleu ciang minammin (53) ah ki hello mawk hi.\n5) Tua hi-in minam (53) ci a 2014-Census a ciahtehna pen etkik kuul ding hi.\nUnion Minister Pu TheihSwe’ dawnkikna:\n1) 1931 kum, Mikangte ong uk lai a ki la Census aa kipan, a kumkum a beisa Census te bulphuh in a ki la toto, a nunung pen 1983 kum a, minam (135) pha cih pen mah a ki bulphuh a 2014-Census a ki la a hi hi.\n2) 1983-Census a minam (135) te pen code numbat ki pia masa in, tua lak a ki hel lo minam te pen code-914 ah ki-at sak hi.\n3) 2014-Census pen ki cing lo, huam kim lo, maan kim lo leh a kikhial tampi om cih genkikna on mah hi.\n4) Taiyintar phazah et kikna, puahphatna leh Taiyintar min te laihna, behlapna cih nasep te pen tangzai, haksa leh a hun kibat kul ding ong suak in, Tu ta dih in ki hih zo nai lo ding hi. Photo credit: Amyotha Hluttaw facebook page\nPrevious: Germany, Hamburg khuapi aateeng Pu Cin Khan Thang in hong nusia ta\nNext: US Tulsa pan Pa Gin Za Mung (Saipimual, Hatlang) in hongnusia\nA gualzo mite’n laisim hi ~ Dong Mung\nIraq, Baghdad City ah Car Bomb puakkham in mi 52 si, 50 val liamgawp ~ ZD


url: =Zomi leh khuathak ~ Lian Za Tuang :: ZOMI DAILY\nposted on 26 July 2016 at 7:00 am Lomkholna: Article, Lianzatuang\nZomite’n khuathak New Ciimnuai or New Tedim sat ding, cih thu pen thangah huai mahmah sa ing. Ahi zong tua ma-ah ih ngaihsut kholh ding thu tampi om leh kilawm ka sa hi.\nMidangte le ei Zomite USA tun dan kibang lo hi. Midang Chinese, Japanese, Korean, Thai, Indian cihte pilna tawh tung uha, tung phet mahin siavuan khawnga kipan nasep hoihnono tawh zum thupi khawngah nasep kipan pah uh hi, khangno zaw deuh laite’n sangkah zomto-in, tua khit teh nasep maban khat pepeuh pen mipil u liante tawh thuk takin hong kipankhia uh hi. Houston khuapi sung zongah Sente khuapi (Chinese town) cih oma lampi’ minte nangawn senlai tawh kigelh zihziah zen hi. Thangah huai mahmah ahih manin banghanga hiciang tung uh hiam cih ngaihsut huai masa mahmah hi. Mipil le mihau sa in tung uha, sumbuk thupi khawng nei uhin, amau nek le dawn silh le teente kicing zihziah saka, kumpi nasem sitni a kipan om zihziah uh hi, amau laka om mikang, mivom omte bang, nop salo uha tai sansan lel uh hi. Tua manin amau nget loh pi-in kumpi’n a piak ahi hi.\nEimite kumpi’n mun le mual hong pia mah leh zong, kua in company hong phut dinga, kua’n nasep hong guanin zum hong hong ding hiam? Ih ta i naute sangkah nading khantoh nading hong zekai mahmah ding hi mawk hi. Eimite pen US i tun tawh hi i kisak pah khaka i ngaihsut masak ding i sin masak dingte i phawk loh khak ding dah huai hi. Ih gam pilna niam lua ahih manin mi gam-ah i sin toh lai ding tam mahmah hi. Namdangte US a tun teh ESL pan GED, college zom to suak uha ei mite bel Sushi, Sen ansai le company kilut pah hi. Ei mi mipil khat thugen ka zak ngei khat; i mipih kawllai, manglai sim theilote i vei luat manin laibu hoih i sakte khawng suplawh liangin letkhia, hawmkhia ta leng, a tuate mah laisim uk loteng na hi zel uha ei mi lakah laibu kikhawng zo mahmah lo, ci hi. Kawlte bang pitek putek dongin bus tuankhawm, lam paikawm nangawn in laisim ngeungeu zen uh hi. Innsim-ah laibu kimu tek hi. USA ah zong eimi Pasian nasemte’n i mipih pau le lai theilohna hanga biakinn a zuan zolote veina tawh pawlpi tuamtuam kihong ta-a, tua bang mite mah kimu zolo zel thei hi. Pawi khat pepeuh a om teh kikhawm sun leh zong zukham sa khawngin kikhawm thei lai uh hi.\nKhantohna pen mikangte le a dang mivom, Bene (Spanish)te zong kikhai mahmah lai hi. Mikangte le a dangte omna khuasung, mawtaw, meileng khawlna stations le zumsung, innsungte sianthonate kikhai mahmah hi. Eimi pawlpi a thupit zahkhat in mikang pawlpi, community tawh kizom-a, amau tung pan pilna i sin tohtoh ding zong thupi ka sa-a, a diak-in i tate maban dingin mikangte pilna, minam itna, Pasian itna le lungsim siangtho a neihnate guksak taak mahmah hi. Eimite’n tu dongin i innsung, sabuai (table)te anbuk sungte dailenbuk sung puah dan hahsiang dan dong a kithei nai lo hi lai hi. Ih kongvang limlang sawpna (spray) nangawn zat dante dong a kisin tawm ding i hi pan hi. Pawlkhatte bang tutsa a dailennate a muhcil uh ahih manin a tungah din sa-in daileng bang ki-om ngei hi liang hi. Ei lam zato siavuan sem khat in hi lamte nurse khat i theih a theih loh tam mahmah dinga sin beh leh bel thei to pah ding hi. Tua ahih manin i theih loh lam thei-a, a sin huai a kanhuaite i sin toh ding thupi mahmah hi.\n1975 kumin Thai refugee camp pan US a tung Hmong minamte bang, California, Minnesota le Wisconsin khuapite ah teng uha US te 2000 census ah mi 180,000 bang a om in kiciamteh hi. Ei bangmahin lokho singpua hihna pan US a tung uh hi-a, mi tung pan pilna laak ding, sin ding cihte ngaihsun lo-in a mau le amau a hong din pah u teh tu dong mahin khantohna nei thei tuan lo uh hi. 60% Khangno kum 24 tungsiah pilna sang pen bel high school ciang bek tung uha, 7% bekin bachelor’s degree pan a tungsiah tung bek uh hi. 40% pen mizawng ci-a kiciamtehna nuai-ah om uh hi ci’n 2000 census bawlna pan kimukhia hi. Amau zong US a tun zawh uh kum sawm bang a phak khit dong mahun a omna inn (apartments)te sung nangawn-ah akkhawi uh hi, kici hi.\nUSA ah om ta leng mite tung pan pilna sina i kikhansuah kei leh bangmah khantohna i nei tuan kei ding hi. Tua manin ei Zomite ih omomna tekah eimi le eimi ki-it kipumkhat kawmin i kiim ate nuntakna pan thuhoih, pilna tampi i sin beha i ta i naute hoihtak khan suahin hi leng; nikhat hunkhat teh gamdangte pilna siamna mah tawh Zomi khangno tampi takin ih gam i lei hong vei ding uha pilna sangpi tawh hong puah ding uh hi. Tua ni ciangin tu-a i vision te haksa nawnlo ding hi. Z- Zomite hanlungciam khangto diam!!!\nZomi khat hihna tawh\nLian Za Tuang\n1624 Westlake Dr. # 2403\nPrevious: USA gam aa nungtading khatbangin hongsang zoding uhhiam? (2)\nNext: Vondeih Kep Ding – 35 (Pau Khan Kap)\nZomi leh Chin min zatna ~ C. Thang Za Tuan


url: =Bawlung Siam Zidane le Khedap - TUNGZANG NEWS\nBawlung Siam Zidane le Khedap\n" I once cried because I had no shoes to play football with my friends, but one day I saw a man who had no feet, and I realized how rich I am." - Zinedine Zidane\nLeitung ah bawlung siam mahmah a minthang Mr. Zidane kammal ahi hi. "Ka neu lai-in ka lawmte tawh bawlung ka suih khopna ding bawlung khedap nei lo-in ka kap ngei hi. Ahi zongin pasal khe tawng khat ka muh ni khatin kei le kei ka hauh lamtak ka kiphawk thei pan hi." Khat veivei, eite in zong I deih, I lunggulh I neih zawh pak loh teh ei neih bang a nei zo lo zong aom ahih lamtak phawkin I neih bangbang tawh a lungkim zo I hih ding thupi hi. Deih genin pan leng mihingte kihuaiham toto ding-a, mong nei lo deihna a nei I hi ding-a, lungkhamna kiguanguan I hi ding hi.\nA dang khat leuleu ah, hanciamna a thupit lam I gen nuam hi. Zidane in a neu lai-in khedap nei zo keng ci-in bawling sui lo-in om hi leh leitung ah minthang vangvang het lo ding hi. Na khat pepeuh ukin sep ding bawl ding I kipat sawm ciangin tua nei lo, hih kisam, tawm vei ngak lai phot ning, ka lawm dingte mahmah piang sa keng,.. cih bangin paulap I zon tohtoh sawm leh a piang zo lo ding vive hong hi ding hi. Siam nopna, theih nopna, ngah nopna lungsim phu velvel I neih masak nak leh 50% pen a kigual zo khin ahi hi. Lunggulhna kician I neih nak leh a lampi ding hong kihong toto ding a ni khat ni teh pelmawhin gual zawhna ahi ciang khat I ngah hamtang ding hi.\nKhangnote Sang I kah leh lai-ong nop man, degree ngah nop man bek tawh lai-sin lo-in, theihnopna, deihna takpi tawh sin ding kisam hi. Tua hi leh bel I sinte kizang thei bek dinga I sunmangte hong tangtung zo ding hi. Ka zak ngei Lai Siangtho lam siamte thugen, Kumpi David in Pasian a dingin Biak Innpi lam nopna lungsim a neih in 50% zo sak khin hi kici hi. A ma khangin Pasian in a lamsak loh hangin a tapa Solomon in a Pa David gelsa teng a zom to hi lel hi kici hi. Lunggulhna + hanciamna + lampi maan = Gualzawhna hi a, tua guawlzawhna sungah Pasian mun I piak ciangin lungdamna piang bek tham lo, midangte a dingin thupha I suak ding hi.


url: =Tulaai leitung Thuthang Tuamtuam Updates August 24, 2014 :: ZOMI DAILY\nposted on 24 August 2014 at 2:40 pm Lomkholna: Khawmpau, Myanmar, News, World, Zomi\n· Zomi te mabanding bangcihding cihtawh kisai in Zomi Forum Yangon khuapi ah August 23, 2014 ni in nasiatak in kibawl a, alamdang tak in kawlgambup media te bekthamlo, kumpi te Media ahi MRTV tengiat nasiatak in delh in thuthak la uhhi. Mipawlkhat te bang in Media te hahsap keei cihbang hilo in khoh zawhloh liang in Media te thudong nuam kiphutlum dektak uha, Imakaipi tea hi Pu Chin Sian Thang, Rev Dr Simon Pau Khan En te bang husam dektak uhhi. Media kheempeuh ah Zomi minampi ahihna kipulaak zihziah in kawlgambup linglawng sak hi.\n· Kawlgam ah akhangtolo peen leh azawngpeen nihna Rakhiang state ah Federal kumpi phualpan zatding a kipia sum vaal hi ci in Rakhaing state kumpi te in August 23, 2014 ni in kawlgamsum Kyats Aawn 10,300 Federal kumpi tung ah ap kik uhhi. Hih thu hang in Rakhiang state teelcing palaai te phung neunau keei uhhi.\n· Israel gaalkaap te in Gaza khuapi sung a om apartment dawl 12 sung a om mipi te minute 30 sap in kihemding in thupiakhol uha,tuakhit ciang August 23, 2014 ni in kapzan uh ahihman in mi mi 10 si in 22 liam uhhi. Gaza pan Hamas ten Rocket tang 70 tawh Israel August 23, 2014 ni in kapphei uha, Israel ten Vanleeng tawh 60 vei bomb khiatphei uhhi.\n· USA gam Ferguson Khua Missouri state ah mivom tangvaalno khat mikaang palik khat akaplupna tawh kizawitawn in Palikte in thau atawiciang azatdanding tawh kisai etphat ding in President Obama in August 23, 2014 ni in thupia in taangkokhia hi. Hih mivomno pa kikaap lupna mah lungkimlo in mipi 1,000 vaal in New York khuapi ah August 23, 2014 ni in lungphona nasiatak in nei uhhi.\n· Central African Republic gam Bambari khuakiang aom Suai tawhna dum khat August 23, 2014 ni in kicim a mi atawmpeen 25 si in tampi tak dum in vuknelh hi ci in CAR kumpi thunei te in taangkokhia uhhi.\n· Amangcip Malaysia Vanleeng MH370 zongkiding in China gamte neihsa Zhu Kezhen tembawpi leh Dutch gamte neihsa Fugro Equator tembawpi te September khabei ah tuisung luutding in gamlim suaih kipan ziahziah uha 60,000 sq km huamsung zongding ci in thuneite in August 23, 2014 ni in taangkokhia uhhi. Australia kumpi thunei te upmawhna ah kumkhat bangsawt khathei ding in gen uhhi.\n· Iceland gam a om Bardarbunga meimual puakkham ding a lauhuai mahmah ding ahihman in kidawm un ci in Iceland kumpi te in August 23, 2014 ni in taangkokhia uhhi. Hih munteng ah tun kaalsung in zin ling letlet ta hi ci in behlap uhhi.hihmun ah 2010 kum in meimual khatvei puakkhama, $1.5billion suplawh khin uhhi.\n· Germany gamte Prime Minister nu ahi Ms Angela Merkel Ukraine gam leh Russia gam kikaal buaina thu kikumkhawm ding in August 23, 2014 ni in Ukraine gam Kyiv khuapi tung a, Ukraine President Petro Poroshenko tawh kimukhawm uhhi.\n· India gam leh Pakistan gamgi Kashmir kuam ah India leh Pakistan gaalkaap te August 23, 2014 ni in nasiatak in kikaap uha, India gaalkaap 2 leh Pakistan gaalkaap 2 tuak si in Kashmir khuami 4 si in tampitak in liamna baaina thuak uhhi.\n· Iraq gam saklam Bani Wais khuaneu khat a om Sunni Muslim te biak innkhat ah mipi thungen a aom zihziah laaitak in migilo te in August 22 niin bomb puakkham sak uha, kikhawm mipi 60 si uhhi. August 23, 2014 ni mah in Sunni Muslim te omna mun 3 ah bomb puakkham leuleu in mi 30 si a 100 vaal liam uhhi.\n· Zanni August 22 ni Hainan tuikulh ah China gaalvanleeng khat in US te Navy tembawpi nehlua ci a US te hehna tawh kisai in China te in alauhuailo akigamla mun ah kovaai tawh aleeng hilel ung ci in August 23, 2014 ni in olmawh meello tak in thukkik uhhi.\nPrevious: Thuthak Tomkimcing 24 Aug 2014\nNext: Tedim Post :: 23 August 2014\nHello…. Lamka – 4 : Vabang Hong Leng Nuam Si’ng ~ Hau Za Cin\nTuni Pi Cing Ngaih Mang Tamu ah


url: =Laisimna Pan Khantohna Ah… A gelh: Bob Tuangpi - Laibu Saal\nHome > Thuluui/Articles > Laisimna Pan Khantohna Ah… A gelh: Bob Tuangpi\nLaisimna Pan Khantohna Ah… A gelh: Bob Tuangpi\nLaisimna Pan Khantohna Ah…\nA gelh: Bob Tuangpi\n“Akhangto minamte in laisim uh a, laisim minamte khangto uh hi”( U Thant, Secretary-General of United Nations, 1961-1971)\nLeitungah thu-le-la khempeuh amanpha pilnate laibu sungah na kiciam teh hi. Khang tangthubu(history), nate’thu(sciences)leh thucin thutangte akhangkhangin laibu ah nidang tangtawn pek panin na kiciamteh hi. Akhangkhangin anungta mite in khangsawnte tungah agennop uh thute laibu sungah na ciamteh uh hi. Leitungah lai nei masa minamte khangto-in lai neilo minam dangte valhtum uh hi. Lai nei masa minamte in kam tawh kikamkupna bek hilo, mundang mualdangah om midangte tawh kithuza thei uh ahih manin, agennop uh thute lai tawh na kizom uh ahih manin mihingte’ khantohna kipatna ahi thukizakna lampi tungtawnin pilna thuthakte na mumasa den uh ahih manin, leitungah lai nei minamte na khangto masa pah uh hi. Mihingte ganhingte bangin ngeina neilo, zumna neilo-in i-om gamtat lohna ding, ngeina, pilna tawh akilawm kituakin inuntak khuasak theih nadingin pilna tawh kimakaihziate kam tawh kithuhilhna bek tawh kicing zolo ahih manin lai tawh isin beh ikihilh sawm ciangin muibun zaw lai hi. Anungta Pasian mahmah in ama bawlsa mite hong deihsak, hong gennop thu-le-la, pilna, hong itna thute ama kammal Laisiangthobu tungtawnin hong gen hi.\nLaibu Sim Ding Teelsiam Kul Hi\nLeitungah asia apha kithuah den, kidemden ahih manin, mun khempeuh leh thu khempeuh, na khempeuh ah zong asia apha om den hi. Tua mah bangin, laibu zong nuntak khuasakna ah phattuamna le pilna hong guan tampi a om mah bangin siatna lam, lamkhial hong tunpih thei laibu hoihlo tampi tak mah om hi. Gamtat luheek hong palaangsak thei laibute leh minamdangte ngeina thuciin thutangte laisim mite ngaihsutna hong dep(psychological colonized) ngaihsutna hong paikhialsak thei laibu tampi tak zong om hi. Laibu hoihte isim ciangin inuntakna ah thutheihna(knowledge) le pilna ciimna(wisdom) hong guan-in nuntakna ah akilawm akituakin nuntak khuasak khantoh nading lam hong lak sia hoih penpen(best teacher) uh hi.\nLaibu nam tam lua mahmah hi. Sumlei sumzuakna tawh kisai laibu(economic books), gam thu tawh kisai laibu(political books), khangtangthu laibu(historical books), leitungah agualzo aminthangte tangthubu(autobiography) cih bangin nam tam lua mahmah hi. Hih bang laibute in pilna tam hong guan-in, imuh ngeiloh itun ngeilohna leitung mun tuamtuam thu le pilnate hong theisak uh hi. Tua bangah nisim thuthang, kalsim thuthang, khasim thusuakte( newspapers, news journal&magazine) te zong ahunzui thupiangte leitungah ikiim ipaam ah bang piang cihte hun tawh kizui-in phattuamna hong piate sim det loh apha mawh hun hita hi.\nLaisimna Pan Thumuhna/Hamphatna\nI genteh pak dingin ah, sanggam Kawlte bang pen laisim hahkat mahmah mawk uh hi. Kawlgamah lai kician ana nei masa pawl uh ahih mah bang leh gambupah amau lai kizang ahih mah bangin gambupah muncitengah amau mah na madawk zaw veve pah uh hi. I kikhaih mahmah na khat ah, Kawl nupi lamgei ah van nengneng zuakte nangawnin nisim thuthang tuamtuamte leh laibu na sim den uh ahih manin tuni thupiang thuthangte thei pahpah uh aa, tuni gambup innpi(Myanmar parliament) ah thu kigen kikupnate nangawn, nupi papi in thei-a kikum pah tangtang uh hi. Kawl khangnote zong ei Zomi te sangin thu le la uukzaw uh aa, thupiangte kanin khantohna ding mah kikum tangtang uh hi. Sep luat ding om ta kei leh zingsang thobaih-in niangtui sai ah lawmta honkhat kikum uh aa thuthak tampi kihawmsawn den uh hi. Eimite tua dan hikhollo-in sep ding a om kei naak leh zingsang pen atamzaw kilumlum mawk hi(ong sukha pian e! he he).\nIkiim ipaam aa minamdangte kalkhat khatvei cih bang khakhat le kumkhat cih bangin kimu khawmin alaibu sim tuamtuam le khantoh nading thu tuamtuamte nupi, papi, khangno cih bangin kikum den uh ahih manin tua bang ngeina anei mello Zomite sangin na khangtozaw pah uh aa, ei pen khuanung phawk den keii ihihmanin en thu itheih izak the hamphatna(opportunity) khempeuh midangte in na luakkhin pahpah uh hi. Tua ahih manin lai sim tangtangin ahunzui-in khantohna hamphatnate ngaksiam leh muhsiam(wait &see) ding kisam pha mahmah ni!\nNisim Anneek Bangin Nisim Lasim Ni\nSente’paunak ah kalkhat sung laisim kei leeng, kal khat sung anneekloh mah tawh kibang hi, na ci hi. Ipum ading akisam neek leh dawn tuamtuam ineek idawn mah bangin, ilungsim thaza, ikhuak tatna dingin laisimin, thu ngaihsut det kul hi. Laisimna panin thukhinkhai siamna(critical thinking) hong piang khia hi. Lai simsim mite thugen zaknop phadeuh pha aa, laisim ngei mellote thugen pen leitungthu ah ahi zongin, biakna thu ah ahizongin mipit huupzolo hi. Laibusaal leh laisimna thupi lua mahmah ahih manin, laitan sangpi nei mah ta kei leh laibu tuamtuam simsim mi tampi tak leitungah mi khuasak le lawhcing tampi tak leitung tangthu ah kimu khin hi. Laibusaal bang thupi kisa lua ahih manin, tangpi tangta pilna sinna sangpi(public university) ci’n min kivawh zawzen hi.\nTua ahih manin pilna leh theihna khempeuh ii naakpi Pasian mahmah in zong ama pilna leh ama hong gennop thute leitung mihingte’tungah Laibu mah zangin thu hong gen ahih manin, pilnabu ahi laisimna thupisakin hahkat tangtang ni.Tua bang hileeng,Zomi te akhangto minam, alawhcing minam, apicing khuasuak minam isuak ding uh hi. Laisim minam, lai gelh minam, lai uuk minam, lai thupisak minam, isuah matengin avuicing khantohna kinei zolo ding ahih manin, lai mah sim tangtangin thu ngaihsun-in, thu tawh nungta ta ni cih deihsakna kong sungkhia hi.\nLai gelh Bob Tuangpi in Zomi eLibrary / Laibusaal ading in phalna hong piak ahi hi.\nItem Reviewed: Laisimna Pan Khantohna Ah… A gelh: Bob Tuangpi Description: Rating: 5 Reviewed By: Cinpu Zomi